Аудио: Қирғизистон "президенти" ҳамда Украина раҳбари ўртасида кечган телефон суҳбатининг тўлиқ ҳажми\n21:43 / 17.11.2016 26844\n«Пранкер Вован» тахаллуси билан танилган Владимир Кузнецов YouTube порталидаги каналида Украина президенти Петро Порошенко билан суҳбати ёзилган 15 дақиқалик аудиоёзувни жойлаштирди. Пранкер (телефон орқали одамларни ҳазил юзасидан чув туширадиган киши) ўзини Қирғизистон раҳбари Алмазбек Атамбаев сифатида тутган ва Порошенкодан Киевнинг МДҲдаги позицияси бўйича қизиққан. «Президентлар суҳбати» пранкернинг фейсбукдаги саҳифасига ҳам жойлаштирилган.\n«Россия етакчи рол ўйнайдиган МДҲ доирасида ҳамкорлик борасида қарама-қарши қарашлар пайдо бўлган. Ҳозирда мен Ҳамдўстликда Украинанинг иштироки даражасини камайтирганман, биз сиз билан хавфсизлик ва сиёсий соҳаларда ҳамкорликни тўхтатганмиз. Аммо мен навбатдаги қадамни ташлашга шошилмаган бўлардим», — дея пранкернинг саволига жавоб қайтарган ҳамсуҳбат.\nБундан ташқари, Кузнецов украинлар президентига Липецкдаги Roshen заводида спекуляциядан қочиш мақсадида «ўз одамлари» ёрдамини таклиф этган.\n«Юборинг, бу масалада гаплашиб кўрамиз. Кимни юборишингизни айтинг. Элчи ёки кимдир, мен белгилаб қўяман. Бу масала хусусида ишлаймиз», — дея жавоб қайтарган Украина президенти.\nҚирғизистон президенти билан мулоқот ўтказилгани ҳақидаги маълумот Украина президенти сайтига 2 ноябрь куни жойлаштирилганди. Бу маълумот Порошенконинг сайтидан тез орада олиб ташланди, аммо «112 Украина» телеканали бу хабар скриншотини намойиш қилганди.\nУкраина президенти МДҲ давлатлари раҳбарларининг Душанбеда ўтадиган саммитига таклиф қилинди\nПорошенко Лондондан Киевга оддий йўловчи самолётда учиб келди


Хоразмдаги деҳқон бозорида ёнғин содир бўлди - EFFECT.UZ\n. 16:05 | 02.05.2021\nХоразм вилояти Гурлан туманидаги деҳқон бозорида ёнғин юзага келди. Бу хақида Хоразм ФВБ матбуот хизмати хабар қилган.\nУнга кўра, 1 май куни соат 21:39да Гурлан туман Мустақиллик кўчаси 4-уйда жойлашган “Гурлан деҳқон бозори” МЧЖ ҳудудида қурилган фуқаро Ж.О.га тегишли дўконнинг тахминан 35 м.кв. майдонда том кисми ва дўконнинг ички кисми ҳамда фуқаро М.И.га тегишли дўконнинг 40 кв.м. майдонда том қисми ва дўконнинг ички қисми ёниб зарарланган.\nЁнғиндан ҳудуддаги бошқа дўконларнинг 500 м.кв. қисмидаги майдони ёнғиндан сақлаб қолинган. Ҳодиса оқибатида тан жароҳати олган ва ҳалок бўлганлар йўқ. Ёнғин сабаби ва зарари экспертлар томонидан аниқланаётгани қўшимча қилинган хабарда.\nTeglar:Гурлан тумани, Хоразм\nИмом-хатиблар 15 йилдан бери ижарада яшаб келган оилага 5 хонали уй ҳадя қилди\nШавкат Мирзиёев Хоразмда амалга ошириладиган инвестиция лойиҳалари тақдимоти билан танишди\nСумалак атрофида ярим-ялонғоч ўйнаган қизлар устидан суриштирув бошланди\nХоразмни қалин қор қоплаб олди


Жиннилар — Latifa.uz\nЖиннилар ҳақида латифалар\nЖиннилар баланд жойга чиқиб, консерва банкага калла ташлаётган экан. Битта жинни иккинчисига:\n— Банкани озгина суриб қўй! Боши ёрилиб ўлсин, - дермиш.\n4 hafta avval\nЖиннихонада бир куни жинниларни суръатини олиб уйдагиларга жўнатишаётган экан.\nБир жиннини суръатга олишга навбат келганда. У суръатчини ташқарига чақириб дарахт ортига беркиниб олиб "суръатга олинг" - дебди.\nСуръаткаш қараса, дарахтдан бошқа нарса йўқ эмиш.\n— Дарахтни расмини жўнатасанми, - деса.\n— Йўқ, мен ота-онам суръатдаги дарахтга қараганда, дарахт ортидан «па» - деб, чиқаман, - дебди.\nИккита жинни касалхона томига чиқиб олиб, — “Ўн бир, ўн бир”, - деб бақирар эмиш. Бош врач пастда туриб:\nҲой, нега бақиряпсизлар?, - деса, жиннилар:\n— Бу ёққа чиқинг, айтамиз, - дейишибди.\nБош врач томга чиқиши билан, жиннилар уни пастга итариб юборишибди-да:\n— Ўн икки, ўн икки, - деб бақира бошлашибди.\nДунёда 6та жинни бор:\n1 - жинни футболчи - ўзи тепиб, ўзи қувлайди.\n2 - жинни тикувчи - ўзи қирқиб, ўзи ямайди.\n3 - жинни ўқитувчи - ўзи билганини, ўқувчилардан сўрайди.\n4 - жинни сартарош - ҳаммани сочини оладию, ўзини сочини бошқага олдиради.\n5 - жинни трамвайчи - ҳаммани уйга элитиб, ўзи уйга пиёда кетади.\n6 - жинни шу темани ўкийди-ю, кулиб қўяди.\nҚиш. Жиннихонадан жиннилар ярим оқшом қочиб чиқишиб, жиннихона омборхонасининг томига олов қўйишибди. Буни кўрган докторлар ўт ўчирувчиларга хабар беришибди. Етиб келган ўт ўчирувчилар биринчи бўлиб томдаги жинниларни қутқармоқчи бўлишибди. Шунда жиннилардан биттаси уларга қараб:\n— Ҳа, ярамаслар биз қийналиб ўт ёққанда биронтанг йўқ эдинг. Энди исинмоқчимисизлар? Йўқолинглар исинишга қўймаймиз, - дермиш.\nЖиннилар жиннихона деворидан қочмоқчи бўлиб росса девордан сакрашни машқ қилишибди. Қочиш учун бир кунни режа қилишибди. Ўша кун келганда, тундан тонгача ёққан ёмғир деворни ағдариб юборибди.\nТонгда бир жинни ташқарига чиқибди ва ҳафа бўлиб қайтиб кириб шерикларига:\n— Режамиз барбод бўлди. Қоча олмаймиз, девор ағдарилиб кетибди.\n— Алло, бу жиннихонами?\n— 18-палата бўшми?\n— Ҳа, бўш!\n— Ураа, демак мен қочибман!\nИккита жинни балиқ овлаб ўтирса, бирини қармоғига балиқ илинибди. Шошилиб биринчи жиннига қараб:\n— Энди нима қиламиз? - деса, иккинчиси:\n— Балиқни сувда димиқтириб, ўлдирамиз, - дермиш.\nБир куни икки жинни гаплашиб ўтиришган экан. Бири ўрнидан туриб кетаётса, иккинчиси дебди:\n— Қаерга кетяпсан?\n— Сув ичишга.\n— Мени ўрнимга ҳам ичиб кел, - дебди биринчи жинни.\nИккинчи жинни сув ичиб, ўзидан-ўзи кулиб қайтаётганмиш.\n— Нимага куляпсан, - деса, жинни:\n— Ўзимнинг ўрнимга крандан сув ичдим. Сенинг ўрнингга эса ариқдан, - дермиш.\nВрачлар жиннихонага малибунинг расмини илиб қўйишибди, ҳамма жиннилар: у меники, йўқ меники деб талашаётганмиш, шунда бир жинни четда индамай ўтирганмиш. Врачлар:\n— Сен нимага талашмаябсан, деса\n— Калити менда, машина қаёққа борарди, дермиш.


hikoya.xyz niqobli qiz секс хикоялар seks hikoyalar sex hikoyalar секс хикоя seks hikoya ehtirosli hikoyalar erotik hikoyalar sex hikoya эҳтиросли ҳикоялар эротик хикоялар extirosli hikoyalar эхтиросли хикоялар sekis hikoyalar xxx hikoyalar seks xikoyalar эро хикоя инцест хикоялар порно хикоялар erotic hikoyalar рассказы порно рассказы секс рассказы читать рассказы читаем рассказы рассказ служанки инцест рассказы еротические рассказы\nДугоналари билан қишлоқ\nчетидаги эски чорбоғда\nкўришишга келишган Наргиза\nойисини огоҳлантириб, йўлга\nтушди. У кўчага чиқиб, боғ\nйўлига бурилган маҳали ариқ\nбўйида эгилиб, қўлларини\nюваётган нотаниш кимсани\nкўрди. У юзини қора мато\nбилан ёпиб олган, кўзлари ва\nпешонаси очиқ эди. Қизнинг\nоёқларидан мадор кетди.\nЮраги гупиллаб уриб, аъзойи\n— Яхшимисиз? — деди ҳалиги\nНаргизанинг кўзлари унинг\nкўзлари билан тўқнаш келди.\n— Ниқобли йигит, —\nшивирлади қизнинг лаблари.\nГарчи ўзи истамаса ҳам,\nдудоқларидан майин оҳангда,\nаммо эшитиларли даражада\nяна бир сўз учди: —\nЙигитнинг кўзида ним кулги\nҚиз эса манзил сари\nҚизлар уни бесабрлик билан\n— Намунча, оёғингга хина\nқўйганмидинг? — пичинг\nқилди Нилуфар исмли\nгапига гап уланди. Ҳангома\nборган сари қизирди. Янги\nйигитлар ҳам назардан четда\nқолмади. Кейин... гап ниқобли\n— У анчадан бери\nқишлоғимизда юрибди, —\nдеди қизлардан бири.\n— Яхши йигитга ўхшайди, —\nдеб пичирлади ниқобли қиз\nнигоҳларини ердан узмай ва\nайни лаҳзаларда ҳалигина\nйигит билан кўришганини\nўйлаб, гапида давом этди: —\nҚизлар ўзаро кўз уриштириб,\n— Войбўй, ширинсўз экан, де,\n— деди Нилуфар қизларга\nқараб. — Сенга ёқиб қолдими\n— Бу нима деганинг? —\nасабийлашди ниқобли қиз.\n— Мени бир нарса жудаям\nқизиқтираяпти. Неча ёшда\nэкан-а? — деб сўради\n— Мени бўлса, юзига нега\nмато тортиб олгани\nқизиқтираяпти, — деди\nҚизлар баҳсга киришиб\nкетишди. Бири “Юзини\nшунчаки яшириб юраркан”,\nдеса, бошқаси “Жароҳати\nНаргиза кун бўйи яна ўша\nйигит ҳақида ўйлади. Қош\nқорая бошлаганда, қўлида\nчелак билан кўчага чиқди.\nҚўшни болакай унинг қўлига\nикки энлик хат тутқазиб,\nқарамасдан, уйига кириб\nкетди. Унинг бу ишини ўзича\nтусмоллаган ниқобли қиз\nариқ бўйига ўтириб, қоғозни\nочди-ю, ҳеч нарса ёзилмаган,\nоппоқ эканлигидан ҳайрон\n— Устимдан кулаяптими? —\nЭртаси куни ҳам шомдан\nкейин шу ҳолат такрорланди.\nҚизнинг ариқ лабида қош\nчимириб турганини панадан\nкузатаётган ниқобли йигит\nолдинига жилмайиб, сўнг\nжиддий тортди. “Менинг\nкўнглим шу қоғоздек оппоқ”,\nхаёлидан ўтказди у. “Наргиза!\nСени севаман! Ишон, заррача\nбўлсин ғайирлигим йўқ. Сенга\nқалбимни тутқазяпман. Токи\nўзинг буни тушунмас экансан,\nҳар куни оппоқ қоғоз\nОшиқнинг кўнглидан ушбу\nўйлар кечаётган бир маҳалда\nучинчи бор қўлига қоғоз\nкелиб тушган Наргиза жаҳл\nбилан болакайнинг ортидан\nэргашди. Хаёлида “Ҳозир\nмендан кўради”, деган\nқатъият бор эди. Қўшнининг\n“Ҳорманг!” деган овоздан\n— Янгам уйдами? — ғазабини\nяширолмай сўради қиз.\n— Аслида, менда гапингиз\nбор-ку, янгани нима қиласиз?\n— жавоб қайтарди йигит.\n— Яхши! Ҳа, сизда гапим бор!\n— деди қиз тутилиб. —\nБуларни сиз юборяпсизми?\nНима, мени майна\n— Очиб ўқинг! Кейин\nгаплашамиз, — вазминлик\nбилан, аммо эътирозга ўрин\nқолдирмай сўзлади ниқобли\n— Барибир, оппоқ қоғоз...\nҚиз қўлидаги хатни очди,\nундаги жумлаларга кўзи\nтушиб, кўнглидаги гапни\nтугатолмай, тилини тишлади.\nНима дейишини билмай,\nортига тисарилди. Икки одим\nюриб, Раҳимжонга ер остидан\nқараб, аста пичирлади:\nУйига киргунча негадир\nюрагини ҳаяжон қамради.\nПиёладаги совуқ чойдан\nҳўплаб, қақраб кетган\nМактубни очиб ўқиди:\n“Наргиза, лозим топсангиз, сиз\nбилан холироқ жойда\nҲурмат билан Раҳимжон”.\n“Мен билан учрашармиш, —\nдеб ўйлади қиз лабини\n← Niqobli qiz 2-qism(talablarga binoan)by ProbelДилдора билан. →


Иқлим ўзгаришлари бу маҳсулотларга жиддий хавф...\n23.09.2018 10:20 0 11\nГлобал исиш ва иқлим ўзгаришлари қишлоқ хўжалигига жиддий таъсир кўрсатмоқда. Олимларнинг ҳисоб-китоблари асосида «Unian» портали яқин 50-100 йилда бутунлай йўқ бўлиб кетишга номзод экинлар рўйхатини келтирди.\n2070 йилга бориб вино ишлаб чиқариш 85 фоизга камаяди. Винобоп узумнинг 12 хил нави бор, аммо ҳавонинг исибкетиши бу узум турларини етиштириш имконини йўққа чиқаради.\nБир килограмм авокадо етиштириш учун 270 литр сув керак, бу муаммо ҳозирдан сезилмоқда. Эллик йилдан сўнг, сув муаммоси янада кескинлашгач, авокадо етиштириш ўта серчиқим машғулотга айланади.\nҲаво ҳароратининг кескин ўзгаришлари мевали дарахтлар ва резаворлар ҳосилдорлигига салбий таъсир кўрсатяпти. Масалан, 2017 йили резаворларнинг 80 фоиз ҳосили совуқ уришидан нобуд бўлган. Муаммо кескинлашиб боряпти.\n2080 йилда қаҳва нималигини инсоният бутунлай унутиб юбориши мумкин. Иқлим ўзгаришлари шунчаликки, яна 30 йилдан сўнг қаҳва плантациялари майдони тенг ярмига қисқариб кетиши мумкин.\nБанан яхши етилиши учун тинимсиз суғориб туриш керак. Худди юқоридаги каби муаммо — сув тақчиллиги бананларни тансиқ маҳсулотга айлантириб қўйиши катта эҳтимол билан ҳақиқатга яқин бўлиб турибди. Шу кетишда энг кўп тарқаган банан нави — кавендиш яна бир неча ўн йилдан сўнг қишлоқ хўжалиги экинлари рўйхатидан бутунлай ўчириб ташланади.\nқишлоқ хўжалиги иқлим ўзгаришлари\nТехнология 12/08, 12:09


ЖЧ 2010: Ёқимсиз сокинлик\n27.06.2010 17:31 | WC2010\nКеча кечқурун маҳаллий соат 22:00 атрофларида Дурбандан йўлга чиққан автобус Блумфонтейн шахрига етиб келди. Нақд 11:30 соатдан сўнг. Шаҳарлар орасидаги масофа жуда узоқ экан. Энг қизиқарлиси 2 шаҳар орасида бирорта ҳам йирик аҳоли яшаш жойини учратмадик. Қир-адирлар ўртасида жойлашган Блумфонтейн йирик эмас. Асосан пастқам бинолардан ташкил топган. Шаҳар маркази ҳеч қандай жиҳати билан ажралмайди. Оддий,содда. 1840 йил ҳозирги шаҳарнинг ўрнида бир одам ўз фермасига асос солган ва унга Блумфонтейн деб ном берган. Таржима қилганда “гуллар макони”маъносини беради. Шу ферманинг ишлари юришиб орадан 6 йил ўтгандан сўнг шу жойда шахар барпо этилади. Ҳозир бу шаҳар “Фри Стейт” провинциясининг пойтахти ҳисобланади. Дарвоқе, машҳур бўлиб кетган “Узуклар ҳукмдори” асари муаллифи Дж.Р.Р. Толкин айнан Блумфонтейнда дунёга келган. Шахар тўғрисида бошқа бирор бир нарса дейиш жуда мушкул. Бори шу.\nБлумфонтейнга кеч етиб келганим учун ётоқ топиш жуда катта муаммога айланди. ЖАРда иш вақти эрталаб соат 7:00 да бошланади. Шунинг учун маҳаллий аҳоли кечки соат ўнларга қолмасдан тўшакка кириб олади.Шанба оқшомибўлишига қарамасдан, одамлар вақтли ётишади. Шунинг учун бир кечага ҳеч бўлмаса 4 девори ва томи бор хона топиш умидида қўнғироқ қилган жойларимда ҳеч ким жавоб бермади. Жавоб берганлари эса жаҳл билан,- “инсофинг борми, соатга қарагин, неча бўлган”, деган маънода бир нарсалар деб гўшакни қўйишди. Шунинг учун тунни “Фри стейт” ўйингоҳининг медиа марказида ўтказишга мажбур бўлдим. Уйқу билан бўлган муаммоларни инобатга олмасак, ёмон эмас. Фақат жуда совуқ. Илиқ Дурбандан сўнг яна совуқ иқлимга кўникиш жуда оғир кечди.\nБлумфонтейн кўчаларида юрар экансиз бугун ЖЧ 18 финалининг Англия – Германия учрашуви бўлиб ўтишига ишонмайсиз. Албатта, агар ушбу учрашув бугун шу ўйингоҳда бўлишини аниқ билмасангиз. Шаҳар кўчалари сокин. Ўйингоҳ атрофи учрашув бошланишига 3 соат қолганда ҳалиям гавжум эмас. Шаҳарнинг марказий кўчалари бўйлаб икки мамлакатнинг ашаддий ишқибозларини излаш ниятида уюштирилган саёхат хеч қандай натижа бермади. Битта-иккита кам сонли мухлислар ва маҳаллий аҳолидан ташқари кўчаларда ҳеч кимни учратмайсиз. Ишонгим келмади. Шаҳарнинг муҳим дам олиш масканларига бориб кўрдим. Худди шу ҳолат. Ўзи бу ерда дам олиш маскани деган тушунча субъективдир. Бу ердагиларнинг асосий қисми ҳозиргача фермерлик билан шуғулланса керак, бундай кўнгил очар масканларга эътибор катта эмас. Аҳолининг вақти бўлмаса керак. Хуллас, якунда қидирув ишларим ўз самарасини берди. Узоқдан бир гуруҳ оқ ва қизил футболкаларда ўтирган бир гуруҳ мухлисларга кўзим тушди. Яқинроқ борсам кам сонли учрашувга ташриф буюрган инглиз мухлислари маҳаллий “Sport bar” барини тўлалигича бир кунга ижарага олишган экан. Мен инглизлар бундай учрашувларга бошқача тайёргарлик кўришади деб ўйлаган эдим. Бўш пиво идишларининг одатдагидан камлиги биринчи бўлиб кўзга ташланади.Шунинг учун бўлса керак, уларга хос қўшиқ куйлашлар ҳам йўқ. Жим-жит. Бир гуруҳ мухлислар эса регби майдонида футбол ўйнашга ҳаракат қилиб кўришди. Уларнинг тўп тепишини 5 дақиқача кузатдим. Инглиз футболчиларининг одатда техник томондан оқсоқланиши миллат хусусияти экан. Азалий рақибларнинг учрашувга тайёргарлик кўраётган жойини эса афсус, топа олмадим.\nТашкилотчилар стадион тўлиши муаммосини асосан маҳаллий мухлислар ҳисобидан ҳал қилишга уринишяпти. Қидирув жараёнида ўйингоҳга ташриф буюрган ўнтача маҳаллий мухлислар билан гавжум автобусларга кўзим тушди. Энг қизиғи, мухлисларнинг асосий қисми ўзининг қадрдон сариқ кийимида ташриф буюрган. Ким билан ким учрашаётганидан хабари борлар эса иложи борича оқ ёки қора футболкаларни кийиб олишгани тақсинга лойиқ. Умид қиламан, учрашувга яқин икки томон мухлислари ҳам кўпайиб қолишади. Ахир ушбу “жанг”нинг асл маъноси, унинг қиммати нафақат футбочиларнинг тўқнашувида... Қанийди бугун ЖЧ да биринчи марта вувузелларнинг товуши ўрнига, икки томондан ҳам тинимсиз қўшиқ куйлашлар билан ўз жамоасини қўллаб- қувватлашнинг гувоҳига айлансак.\nЎйингоҳ ҳам учрашувга тайёргарлик кўраяпти. Ҳозир бу ерда учрашув расмий қисмининг репитицияси бўлиб ўтмоқда. Ўйингоҳ мен кутгандан ҳам шинамроқ бўлиб чиқди. Унинг ўзи жуда қулай қурилган. 2 ярусли. Ўриндиқлар майдон майсасига яқин жойлашган. Ўйингоҳ 1995 й қурилиб фойдаланишга топширилган. Унда ҳам регби ҳам футбол ўйинлари ўтказилади. Унда Блумфонтейннинг 2 регби ва 1 футбол жамоалари ўз уй учрашувларини ўтказишади. Бу ЖАР ўйингоҳлари учун одатий ҳол.\nХуллас, учрашув бошланишига ҳамма нарса шай. Мухлислар келиб ўйингоҳни тўлдиришса бўлгани. Европа футболи классикасининг майдондаги ва унинг атрофидаги руҳиятини кўриш учун автобусда узоқ йўл босиб, медиа марказда совуқ қотиб тунни ўтказганимга пушаймон қилишмаса бўлгани.


12.01.2018 10:19 0 480\nРоссия Сурияда «Ислом давлати» террорчи ташкилоти устидан ғалаба қозонилганини айтган бўлса-да, ушбу террорчилик гуруҳига қарши курашнинг тугаганига Қўшма Штатлар ишонмайди. Бу ҳақда АҚШ Давлат котибининг Яқин Шарқ масалалари бўйича ёрдамчиси вазифасини бажарувчи Девид Саттерфилд ташқи ишлар бўйича Сенат мажлисида маълум қилди, дея хабар бермоқда «ТАСС».\n— Россия Сурияда ИШИДга қарши кураш тугаган деб ҳисоблаши мумкин, аммо АҚШ ва унинг коалициядаги ҳамкорлари бу ҳаракатлар тамом бўлганига ишонишмайди, — деди у.\n2017 йил 6 декабрда Россия Президенти Владимир Путин Суриядаги Фурот дарёсининг иккала қирғоғида ИШИД тўлиқ йўқ қилинганини эълон қилди ва 11 декабрь куни Россия қўшинларини Суриядан олиб чиқишни буюрди. 22 декабрь куни Мудофаа вазири Сергей Шойгу президентга Суриядаги рус қўшинлари гуруҳини олиб чиқиш тўғрисидаги топшириқ бажарилганини айтди. Сурияда ҳарбий полициянинг учта батальони, томонларнинг яраштириш маркази ва Хумаймим ва Тартусдаги базалар қолади.\nСурия уруш АҚШ\nСиёсат 10/04, 21:20


Эксперт: Энди жаҳон бозорида олтин нархи кескин ошади » Ўзбекистон янгиликлари – Zamin.uz\nЭксперт: Энди жаҳон бозорида олтин нархи кескин ошади\n01 октябрь 2019, 13:47\nЭнди жаҳон бозорида олтин нархи кескин ошади, сабаб – у охирги 100 йилда илк бор эркин сузишга қўйиб юборилди, деб ҳисоблайди эксперт Максим Рубченко.\nГап шундаки, шу вақтга қадар, дунё бозорида олтин сотиш ҳажми ва нархини, Англия бошчилигидаги Европанинг бешта йирик банки вакиллари ўзаро келишилган ҳолда белгилар эди. Ушбу олтин нархини белгиловчи ташкилот, аниқроғи клуб - Лондон олтин фиксинги - The London Gold Market Fixing Limited (LGMFL) деб аталар эди.\n1919 йилнинг 12 сентябрида ташкил қилинган ушбу клубга Англия банки, аниқроғи Ротшильдлар оиласи бошчилик қиларди. Ундан ташқари клубга Barclays, HSBC, Deustsche Bank, Scotiabank ва Societe Generale банклари раҳбарияти ҳам аъзо эди.\nЎтган 100 йил давомида ушбу “олтин клуби” бир неча бор ўз манфаати йўлида олтин нархини ошириш ва камайтириш билан шуғулланиб келди. Улардан энг кўзга кўринарли бир неча ҳолатни санаб ўтамиз.\n1971 йилда АҚШ – бундан буён долларни олтин билан таъминлашдан воз кечганидан сўнг, олтиннинг нархи 35 баравар ўсди: 1 унциясига - 35 доллардан (1971 йилда) 850 долларгача (1980 йилда).\nЛекин СССР даромадларини камайтириш керак бўлганда, унинг асосий экспорт товарларидан бири бўлган олтиннинг нархи, ҳеч қандай сабабсиз 1 йил ичида (1982) унциясига 300 долларга тушди.\nАйни шу вақтда СССРнинг иккинчи асосий экспорт товари – нефть нархи ҳам Саудия билан келишилган ҳолда сунъий туширилганини кўп маротаба эшитганмиз.\n2014 ва 2015 йилларга келиб “Лондон олтин клуби”нинг ҳаракатларида тобора кўпроқ шубҳа пайдо бўлади. Германия ва Канадада бир неча сармоядор ва банклар “Олтин клуби” фаолиятини текшириш учун уларни судга беради. Даъвогарлар “Олтин клуби”ни олтин нархини кўтариш, тушириш, барқарорлаштириш ёки бошва ўзгаришларни сунъий равишда амалга оширишда айблайдилар.\n1999 йилда Европада янги киритилаётган валюта – еврони қўллаб-қўвватлаш мақсадида, Англия банки билан олтин савдосини чеклаш ҳақида шартнома имзолашади. Ушбу шартнома ҳар беш йилда узайтириб келинаётган эди. Хусусан 2004, 2009 ва 2014 йилларда. Лекин бу йил Европа марказий банки шартномани узайтиришдан бош тортди.\n“Ўтган давр мобайнида вазият жиддий ўзгарди – евронинг ликвидлиги ошди, сармоядорлар ҳам кўпайди ва шу билан бирга доллар нархи ҳам беш баравар ошди, 260 доллардан – 1420 долларгача”, - деб вазиятга изоҳ берди Европа банки.\nДунёнинг олтин бозори илк бор мутлақ эркин сузишга чиқди, энди доллар нархи кескин ошади. Яқин вақт ичида биржа нархи 2000 $дан ошиши мумкин, деб ҳисоблайди Citibank ва бошқа йирик молия ташкилотлари эксперти.\nУолл-стритлик аналитик Дэвид розенберг эса “Мен олтинни 3000 доллардан кўрсам ҳам ҳайрон бўлмайман”, - деди.\nЯнгиликлар » Иқтисодиёт » Эксперт: Энди жаҳон бозорида олтин нархи кескин ошади\n06:39 Ўзбекистонда олтин экспорти сўнгги беш йилдаги рекорд кўрсаткични қайд этди\n18:36 Роналдуга «Олтин тўп»ни қўлга киритгани муносабати билан олтин iPhone 6 топширилади


18 июл 2020, 10:30 1\nУйда тайёрлаймиз: карамдан тайёрланган салатлар\nZira.uz карамдан тайёрланадиган етти хил фойдали ва мазали салат турини сизга тақдим этади. Уларга кўкатлар, маккажўхори, сухарик ва турли хил зираворлар қўшишингиз мумкин.\n7 июл 2020, 14:47\n5 июлдан умумтаълим мактаблари 1-синфига ҳужжат топшириш учун онлайн навбатга туриш Тошкент шаҳри учун синов тариқасида бошланди. Буни қандай амалга оширишни «Газета.uz» қўлланмасида ўқинг.\n11 июн 2020, 12:00\nTelegram мессенжерида махфийлик ва хавфсизликни созлаш\nTelegram мессенжерида ёзишмалар махфийлиги ва профиль хавфсизлиги созламаларини ўрнатиш бўйича «Газета.uz» қўлланмаси.\n1 июн 2020, 17:21\nКоронавирус пандемияси шароитида сафарга чиқадиганлар нималарга эътибор бериши лозим? «Газета.uz» самолёт ва поезд йўловчилари учун қўшимча эҳтиёт чораларини тавсия этади.\n30 апрель 2020, 17:30\nМазмунли карантин — #08\nВидеодарсларнинг таълимни ислоҳ қилишдаги ўрни ва ноанъанавий таълим услублари — «Мазмунли карантин» лойиҳасининг навбатдаги сонидан ўрин олган TED чиқиши.\n6 апрель 2020, 18:55\nМазмунли карантин — #07\nШекспир асарларини ўзи ёзганми, у аслида ҳаёт бўлганми каби саволларга жавоб ва раҳмат айтишнинг муҳимлиги ҳақида — «Мазмунли карантин» лойиҳасининг навбатдаги сонидан ўрин олган TED чиқишлари.\n3 апрель 2020, 19:06\nГрамматика қоидаларига риоя қилиб гапиришнинг афзалликлари ва «Бардош бер» номли қўшиқнинг жонли ижроси — «Мазмунли карантин» лойиҳасининг навбатдаги сонидан ўрин олган TED чиқишлари.\n30 март 2020, 19:01\nБир қарашда хавфли ва ҳалокатли туюладиган ҳаётий тажрибанинг бебаҳо совғага айланиши ҳақидаги таъсирли ҳикоя ҳамда «никоҳламоқ», «ярашув» ва «дарахт» сўзларининг ғаройиб тарихий илдизлари — «Мазмунли карантин» лойиҳасининг навбатдаги сонидан ўрин олган TED чиқишлари.\n27 март 2020, 19:11\n«Газета.uz» карантин давомида унумли вақт ўтказишингиз учун «Мазмунли карантин» лойиҳасини давом эттиради. Лойиҳа давомида ўзбек тилига таржима қилинган TED чиқишлари ва TED-Ed дарслари, ҳамда Ўзбекистонда ташкиллаштирилган TEDx лойиҳаларидан чиқишларни тақдим этиб борилади.\n26 март 2020, 19:00\n«Газета.uz» карантин давомида унумли вақт ўтказишингиз учун «Мазмунли карантин» лойиҳасини давом эттиради. Лойиҳа давомида ўзбек тилига таржима қилинган TED чиқишлари ва TED-Ed дарслари тақдим этиб борилади.\n25 март 2020, 18:53\n«Газета.uz» карантин давомида унумли вақт ўтказишингиз учун «Мазмунли карантин» лойиҳасини бошлади. Лойиҳа давомида ўзбек тилига таржима қилинган TED чиқишлари ва TED-Ed дарслари тақдим этиб борилади.


Сувайш каналини тўсиб қўйган баҳайбат кема илк бор жойидан қўзғалди | Qalampir.uz\nСувайш каналини тўсиб қўйган баҳайбат кема илк бор жойидан қўзғалди\nОлам\t28 Март 17:53 4345\nАввал хабар берганимиздек, Европа ва Осиёни боғловчи Сувайш каналида улкан Ever Given контейнер кемаси саёзликка ўтириб қолди. Натижада тирбандлик ҳам юзага келди.\nСўнгги хабарларга кўра, 400 метрлик контейнер ташувчи кема атрофи тубини чуқурлаштириш бошлаганидан сўнг, 20 минг тоннадан ортиқ қум олиб ташлаган ва кема жойидан силжиган.\nEver Given’ни "озод қилиш" билан шуғулланаётган SMIT компанияси Сувайш канали орқали ўтиш йўли келаси ҳафтанинг бошида, аниқроғи 29 мартдан ўтиб очилишига умид қилмоқда. Айни вақтда каналга тиқилиб қолган кеманинг атрофини қумдан тозалаш ишлари давом этмоқда.\nАгар яқин кунларда Сувайш канали очилмаса, Осиёдан йўлга чиққан кемалар Африка қитъасини айланиб ўтишига тўғри келади. Бу эса маҳсулотларнинг етказиб бериш вақтига таъсир қилади, транспорт харажатларини кўпайтиради ва бепул контейнерлар ҳамда контейнер ташувчи кемаларнинг етишмаслигига олиб келади. Айни вақтда каналга кириш учун навбатда 300 дан ортиқ кема йиғиллиб қолган.\nСувайш канали тўсиб қўйилгандан сўнг, Ever Given’нинг эгаси бўлган Япониянинг “Shohei Kisen” компанияси каналда ҳаракатнинг тўхтаб қолгани учун узр сўради. “Shohei Kisen” раҳбарлари компаниянинг штаб-квартирасидаги нутқи пайтида чуқур таъзим билан узрларини намойиш қилди.\n06 Декабрь 13:01 75947\n06 Декабрь 19:56 51170\n05 Декабрь 18:58 32986\n04 Декабрь 11:13 32425\n04 Декабрь 11:38 31897


ЕЧЛда мураббийлар синови: бугун “Барса” ва “Юнайтед” тақдири ҳал бўлади | Qalampir.uz\nЕЧЛда мураббийлар синови: бугун “Барса” ва “Юнайтед” тақдири ҳал бўлади\nСпорт\t23 Ноябрь 19:22 4751\nБугун, 23 ноябрдан 24 ноябрга ўтар кечаси UEFA Чемпионлар лигаси гуруҳ босқичининг 5-туридан ўрин олган 8 та учрашув ўтказилади.\n“Челси” ўз майдонида “Ювентус”ни, “Динамо Киев” чемпионат фаворитларидан бири “Бавария”ни қабул қилади, бош мураббий Сульшерни истеъфога чиқарган “Манчестер Юнайтед” сафарда “Вильярреал” билан, Хави бошчилигидаги “Барселона” эса “Бенфика” билан баҳс олиб боради.\nШунингдек, “Янг Бойз” (Швейцария) – “Аталанта” (Италия), “Севилья” (Испания) – “Вольфсбург” (Германия), “Лилль” (Франция) – “Ред Булл” (Австрия), “Мальмё” (Швеция) – “Зенит” (Россия) учрашувлари белгиланган.\n“Е” гуруҳида “Бавария” аллақачон 1/8 финалга йўл олган. Агар жамоа “Динамо”га мағлуб бўлмаса, ёки “Барселона” “Бенфика”ни енгга олмаса, плей-оффга биринчи ўринда йўл олади. Хави мураббийлиги остидаги “кўк-анорранглилар” биринчи даврадаги йирик мағлубият (0:3) учун реванш олиб, ғалабага эришса, кейинги босқич масаласини ҳал қилади. “Бенфика” ва “Динамо Киев” эса Европа лигаси учун кураш олиб боради.\n“F” гуруҳи пешқадами “Манчестер Юнайтед” агар биринчи даврада бўлгани каби “Вильярреал”ни мағлуб этса, ёки квартетдаги ҳар икки баҳс дуранг натижа билан якунланса, “Қизил иблислар” плей-оффни кафолатлайди. “Вильярреал” ва “Аталанта” сўнгги турдаги ўзаро ўйин олдидан очко йўқотса, ҳатто “Янг Бойз”да ҳам 1/8 финал учун имконият пайдо бўлади.\n“G” гуруҳида “Залцбург” ўз майдонида “Лилль”ни мағлуб эта олса, имкониятлар сақланиб қолади, акс ҳолда Франция клуби 1-ўринга кўтарилиб олади. Аутсайдер бўлиб турган “Севилья” агар “Вольфсбург”га мағлуб бўлса, Европа лигаси учун ҳам имкониятлар пасайиб кетади.\n“Н” гуруҳида “Ювентус” аллақачон 1/8 финалга йўл олган. Агар “зебралар” “Челси” билан энг камида дуранг ўйнаса, биринчи ўринни тасдиқлайди. “Аристократлар” мағлубиятга учрамаса, плей-офф чиптасини кафолатлайди. Акс ҳолда барча масала сўнгги турга қолиб кетади. “Зенит” – “Мальмё” жуфтлигида эса фақатгина Россия жамоасида ЕЧЛда курашни давом эттириш имконияти мавжуд.\nМаълумот учун, турнирнинг ўтган мавсумдаги чемпиони Лондоннинг “Челси” клуби ҳисобланади.\nЧелси Барселона Манчестер Юнайтед Ювентус ЕЧЛ Бавария UEFA\n03 Декабрь 14:30 58637\n03 Декабрь 15:41 42525\n03 Декабрь 20:24 37462\n03 Декабрь 17:49 31540\n04 Декабрь 11:13 25552


АГМК — «Андижон»: Превью – O'zbekiston Milliy paralimpiya qo'mitasi\nЭртага Суперлиганинг 24-турида АГМК ўз майдонида “Андижон”ни қабул қилади. Мазкур қарама-қаршилик тарихида ҳозирга қадар 19 учрашув ўтказилган.\nАГМК “Андижон”га қарши ўйинларда 11 маротаба зафар қучган. “Андижон” эса олмалиқликлар устидан 4 бор ғалаба нашидасини суришга муваффақ бўлган. Мазкур ғалабаларга “Андижон” жамоаси 2008, 2009, 2010 ва 2011 йиллардаги ўз уйида кечган беллашувларда эришган. Яъни, АГМК Олмалиқда “Андижон”га ҳеч бўйин эгмаган. Ушбу жамоалар ўртасидаги қолган 4 учрашувда дуранг натижаси қайд этилган. Мазкур муроса йўлига келинган 3 беллашувдан иккитаси (2014, 2016) Олмалиқдаги баҳсда содир бўлган. Андижонда эса жамоалар бир маротаба, яъни 2014 йилги мавсумда дуранг қайд этишган. Қизиғи, 2014 йилги мавсумдаги ҳар иккала баҳсда ҳам ғолиб номи аниқланмаган.\nАГМК – “Андижон” учрашуви қизиқарли кечишига бир қанча омиллар мавжуд. Биринчи навбатда ҳар иккала жамоага ҳам очко сув ва ҳаводек зарур. АГМК иккинчи ўринни эгаллаш учун курашини давом эттириши ва “Андижон” эса Суперлигада ўз ўрнини сақлаб қолишга ҳаракат қилиши табиий.\nЭслатиб ўтамиз, АГМК — “Андижон” учрашуви 24 ноябрь куни Олмалиқдаги ОКМК стадионида соат 16:00да бошланади.\n“Андижон”га қарши баҳс Раҳимбек Каримов зиммасига топширилди. Мазкур ҳакам бошчилигидаги гуруҳ жорий мавсумдан Суперлигада ҳакамлик қилмоқда. У иккинчи бор АГМК иштирокидаги учрашувда ишлайди. Бунга қадар, бу рефери 20-тур доирасидаги “Насаф”га қарши баҳсда ҳам бош ҳакам бўлганди.\n“Навбаҳор”нинг асосий футболчиларидан бири жамоани тарк этадими?


Мазолим қозиларини ишга тайинлаш ва ишдан олиш\nМазолим қозиси халифа ёки қозилар қозиси томонидан тайинланади. Негаки, шикоятлар қозилик ишларидандир. Қозилик эса, шаръий ҳукмни айтиш ва уни мажбурият қилиб юклашдир. Қайси турдаги бўлишидан қатъий назар, ҳар бир қозини халифа тайин қилади. Чунки юқорида айтиб ўтганимиздек, ҳамма турдаги қозиларни Пайғамбар ﷺнинг ўзлари тайин қилганлар. Агар халифа қозилар қозисини тайинлашда унга мазолим қозисини тайинлаш ҳуқуқини берган бўлса, бу лавозимга қозилар қозиси ҳам одам тайинлаши мумкин. Давлат марказидаги асосий мазолим маҳкамасининг иши халифа, вазирлар, қозилар қозиси тарафидан бўлган ноҳақликларни кўриб чиқиш билан чекланиши мумкин. Мазолим маҳкамасининг вилоятлардаги бўлимлари волийлар ва бошқа давлат амалдорлари томонидан содир этилган ноҳақликлар билан шуғулланади. Халифа марказий мазолим маҳкамасига вилоятлардаги шу маҳкамага тобе бўлган бўлимлардаги қозиларни ишга тайинлаш ва ишдан олиш ҳуқуқини бериши мумкин.\nДавлат марказидаги бош мазолим маҳкамаси аъзоларини халифанинг ўзи тайинлайди ва ишдан бўшатади. Марказий мазолим маҳкамаси бошлиғини, яъни халифани бўшатиш масаласини кўриб чиқадиган қозини ишдан бўшатиш масаласига келсак, аслида халифанинг уни ишга тайинлашга ҳаққи бўлгани каби ишдан бўшатишга ҳам ҳаққи бор. Лекин шундай вазият туғилиб қолиши мумкинки, агар марказий мазолим қозисини ишдан олиш ҳуқуқи халифага берилса, бу ишнинг ҳаромга олиб бориб қўйиш эҳтимоли кўпроқ бўлади. Шаръий қоидада эса, «Ҳаромга олиб борадиган восита ҳам ҳаромдир», дейилган. Шундай бўлишининг эҳтимоли кўпроқликнинг ўзи шу қоидани ишлатишга кифоя қилади.\nБундай ҳолатда, яъни халифанинг ўзига ёки вазирларга ё қозилар қозисига (агар халифа унга мазолим қозисини ишга тайинлаш ва ишдан олиш салоҳиятини берган бўлса) қарши иш қўзғатилганда мазолим қозисини ишдан олиш салоҳиятининг халифа қўлида қолиши мазолим қозисининг ҳукм чиқаришига таъсир қилиши, имкониятини чеклаб қўйиши, натижада у халифанинг ўзини ёки ноибларидан бирини ишдан бўшатолмай қолиши мумкин. Шу эътибор билан бундай пайтда ишдан бўшатиш салоҳияти ҳаромга олиб борувчи воситага айланиб, унинг халифа қўлида қолиши ҳаромдир.\nБошқа ҳолатларда эса, ҳукм ўз ҳолича қолади. Яъни мазолим қозисини ишга тайинлаш ва ишдан бўшатиш ҳуқуқи халифада қолади.\nМазолим қозилигининг салоҳиятлари\nМазолим маҳкамаси давлат жиҳозидаги бирор шахс томонидан содир этилган ноҳақлик, халифанинг бирон шаръий ҳукмга зид иш қилгани, халифа қабул қилган дустур ёки қонуннинг бирон бандидаги хато, одамларнинг манфаатлари, солиқ ва бошқа соҳаларга доир идорий қонунлардаги бирон ноҳақлик каби ишлар билан шуғулланиш салоҳиятига эга бўлади.\nДавлат жиҳозидаги бирон шахснинг иши бўладими, халифанинг бирон шаръий ҳукмга зид иш қилгани бўладими, у қабул қилган дустур ёки қонундаги хатолик бўладими, солиққа доир иш бўладими, давлатнинг фуқаро ҳуқуқига нисбатан зўравонлик қилиши бўладими, мажбурлаб солиқ солиши бўладими, қўшин ёки хизматчиларнинг маоши камлиги бўладими, маошнинг вақтида берилмаслиги бўладими, ҳар қандай шикоятни кўриб чиқишда мазолим қозилиги учун қозилик мажлисининг, даъвогар ва жавобгарнинг бўлиши шарт эмас. Ҳеч ким даъво қилмаса ҳам у ноҳақликни ўзи кўриб чиқиши мумкин.\nНегаки, юқорида айтиб ўтилган қозилик мажлиси бўлиши шарт эканлиги тўғрисидаги далил мазолим қозилигига тўғри келмайди. Чунки бу ишда даъвогарнинг ҳам, жавобгарнинг ҳам қатнашиши шарт эмас. Иш даъвогарсиз ҳам, жавобгарсиз ҳам кўрилаверади. Шунга кўра, мазолим қозилигида қозилик мажлисининг бўлиши шарт қилинмайди. Абу Довуд ва Аҳмад Абдуллоҳ ибн Зубайрдан ривоят қиладилар:\n«قَضَى رَسُولُ اللَّهِ ﷺ أَنَّ الْخَصْمَيْنِ يَقْعُدَانِ بَيْنَ يَدَيِ الْحَاكِمِ»\n«Расул ﷺ даъвогар ҳам, жавобгар ҳам ҳокимнинг олдида ўтиришлари керак, деб ҳукм қилдилар». Пайғамбар ﷺ Али р.а.га:\n«Даъвогар билан жавобгар олдингга келиб ўтиришганида…», деганлар. Шунга биноан мазолим қозилиги замон, макон, қозилик мажлиси каби шартларсиз ҳам ишни кўриб чиқаверади. Фақат бу маҳкаманинг салоҳиятлари жиҳатидан тутган мақоми эътибори билан унинг обрўси ва ҳайбатини ошириш учун жой танланилиши мумкин. Масалан, султонлар замонида Миср ва Шомда шикоятлар кўриб чиқиладиган султон мажлиси бўлган. Уни «Дорул-адл», яъни адолат ошёни, деб аташган. Бу ишга ноиблар, қозилар, фақиҳлар қатнашган. Мақризий «ас-Сулук ила маърифати дувалил-мулук» китобида айтишича, солиҳ подшоҳ, султон Айюб «Дорул-адл»да шикоятларни кўриб чиқишлари учун ўзидан ноиблар тайинлаган. Улар билан бирга гувоҳлар, қозилар ва фақиҳлар ҳам бўлишган. Мазолим маҳкамаси учун бир муҳташам бино қурилса ҳечқиси йўқ. Чунки бу иш мубоҳ амаллардандир. Қолаверса, у адолатнинг буюклигини намойиш қилиб туради.\nTagsбошқарув ва идораМазолим қозилариХалифалик давлати жиҳозиқозилик\nУчинчи қонунчилик сайловлари Фаластин масаласини йўқ қилишга қаратилган навбатдаги саҳна ўйинидир


"QO’QON 1912" профессионал футбол клуби » «Истиқлол» Про лигани тарк этиш ҳақида ПФЛга ариза топширди. Клубнинг натижалари бекор қилинади\n«Истиқлол» Про лигани тарк этиш ҳақида ПФЛга ариза топширди. Клубнинг натижалари бекор қилинади\nФарғонанинг «Истиқлол» футбол клуби жамоада юзага келган ички вазият ҳамда иқтисодий масалалар туфайли Про лига мусобақасини давом эттира олмаслиги юзасидан хат берди. Клуб 2022 йилги мавсумни Биринчи лигада ўтказиш истаги бор экани ҳақида ҳам ёзган, дея хабар бермоқда ПФЛ бош директори Диёр Имомхўжаев.\n«Мазкур масала тегишли инстанция орқали тасдиқлангач, Регламентнинг 8.9-бандига асосан «Истиқлол» клубининг жорий мавсумдаги ўйинлари натижаси бекор қилинади. Бунгача клуб 4та учрашувда иштирок этиб, уларнинг барчасида имкониятни бой берганди: «Хоразм» 1:2, «Динамо» 1:2, «Нефтчи» 0:2, «Оқтепа» 1:3.\n«Истиқлол» 2020 йилги мавсумда ҳам шундай хат билан мурожаат қилган, сабаб ўрнида эса «Истиқлол» стадионидан фойдалана олмаётганини кўрсатганди. Кейинроқ ЎзПФЛ ва Фарғона вилояти ҳокимлиги ҳамкорликда бу масалани ҳал қилганди.\n«Истиқлол»нинг расман мусобақадан олиниши бўйича тегишли тартибот амалга ошгач, бу ҳақда ташкилот расмий сайтида расман маълум қилинади», – дея ёзади ПФЛ бош директори телеграмдаги каналида.\nАввалроқ, «Истиқлол» клуби 1-турдаги мағлубиятидан кейин Баҳром Ҳакимовни бош мураббий этиб тайинлаган эди. Ҳакимов қўл остида ҳам жамоа кетма-кет уч мағлубиятга учради.\nМаълумот учун, Фарғонанинг «Истиқлол» клуби ўтган мавсумда ҳам Про лигани тарк этган, орадан 2 тур ўтгач клуб яна мусобақага қайтарилганди.


«Ъ»: Хитой дон етказиб берувчи россиялик экспортчиларга қатъий талаблар қўйди\n14:52 / 11.12.2015\nРоссия ва Хитой Россиядан Хитойга дон етказиб бериш бўйича икки томонлама келишувга эришди. «Коммерсантъ» нашрининг ёзишича, унда россиялик экспортчиларга қаттиқ талаблар қўйилган.\nМазкур ҳужжат йил охирига қадар имзоланиши кўзда тутилган. Аммо дастлабки меморандумга кўра, Хитой донни фақатгина аниқ ҳудудлардан аниқ шартлар асосида импорт қилишини билдирган. Масалан Хитой Олтой ва Красноярск ўлкаси, Новосибирск ва Омск вилоятларидан буғдой сотиб олишга тайёр. Маккажўхори, соя ва гуручни — Хабаровск, Приморск ва Байкалбўйи ўлкалари, шунингдек Амурск вилояти Еврейск автоном вилоятлари ҳудудидан харид қилишни истамоқда. Рапс ўсимлиги маҳсулотларини эса фақатгина Сибирь ва узоқ шарқий ҳудудларда етиштирилганларини сотиб олиш ниятида.\nРоссельхознадзор бундай шартларни хитойлик текширувчилар фақатгина ўша ҳудуд маҳсулотларининг Хитой хавфсизлик стандартларига мувофиқ келишини текширгани билан изоҳламоқда. Аммо бу шартларнинг энг асосийси эмас. Хитой томони дон маҳсулотларини қопланган ҳолда етказиб беришни талаб қилмоқда. Аммо энг оммабоп етказиб бериш йўли бу умумий битта идишга қуюлган маҳсулот саналади.\n«Бутун дунё бўйича дон қуйма кўринишда етказиб берилади. Россияга эса донни қопларда етказиб бериш таклиф қилинган. Бу умуман паст рентабелли йўл саналади», — дейди дон маҳсулотлари бўйича кенгаш раҳбари Аркадий Злочевский.\nРоссия қишлоқ хўжалиги вазирлиги мамалакат ўз бозорига хорижий маҳсулотларни шунчаки киритиб қўймаслиги, шу боисдан улар қўяётган талаблар юқори эканини таъкидлаб ўтган.


У шу йилнинг охирига бориб, тўла қувват билан фаолият кўрсатишни бошлайди. Янги заводда 1,5 литр ҳажмдаги дизель двигателлари тайёрланиб, мазкур мамлакатнинг Чакан шаҳридаги “Volkswagen”нинг бошқа бир корхонасига етказиб берилади. Бу ерда ички бозор учун “Polo”, “Jetta” ва “Vento” русумидаги автоуловлар йиғилмоқда. Немис компанияси бу йўл билан харажатларни қисқартириб, ишлаб чиқариш ҳажмини оширишни мақсад қилган. Айни пайтда Чакандаги корхонада йилига 130 минг дона автомобиль тайёрланади. Мотор заводи фаолияти йўлга қўйилиши билан ушбу кўрсаткич 200 мингтага етказилади.\nТаклифга муносабат билдирилмади\nМексиканинг “Grupo Angeles” компанияси Португалиянинг “Espirito Santo Saude” компаниясини сотиб олиш юзасидан таклиф билан чиқди.\nХаридор унинг ҳар битта акциясини 4,30 евродан баҳолаб, жами 411 миллион евро беришини маълум қилган. “Евроньюс” телеканалида қайд этилишича, ушбу таклиф ҳозирги шароитда “Espirito Santo Saude” учун яхши янгилик бўлди, дейиш мумкин. Чунки айни пайтда компания мураккаб молиявий аҳволни бошдан кечираяпти. Аммо унинг мутасаддилари бу масала бўйича расмий жавоб қайтарганларича йўқ.\n“Espirito Santo Saude” Португалиядаги айрим шифохоналар, клиникалар ва қариялар уйларига тиббий ёрдам кўрсатиш билан шуғулланади.\nТабиий офат оқибатлари\nЯпониянинг Хиросима шаҳрида тинимсиз ёққан ёмғир кўчки келтириб чиқарди.\n“Франс Пресс” ахборот агентлиги хабарига кўра, офат оқибатида ўн саккиз киши ҳаётдан кўз юмди. Ўн уч нафар одамнинг тақдири эса номаълумлигича қолмоқда. Воқеа жойида қидирув-қутқарув ишлари давом этаяпти.\nПочта ва логистика хизмати билан шуғулланувчи жаҳонга машҳур “UPS” компанияси (АҚШ)нинг 51 бўлимига хакерлар томонидан ҳужум уюштирилди.\nКибержиноятчилар 100 мингдан ортиқ пул ўтказмалари ҳақидаги маълумотларга эга бўлишган. Хакерлар жорий йилнинг 20 январидан 11 августигача бўлган муддат мобайнида “UPS” хизматидан фойдаланган мижозларга тегишли электрон манзиллар ҳамда уларнинг банклардаги ҳисоб рақамларини қўлга киритгани тахмин қилинмоқда.\nМазкур рукндаги бошқа мақолалар: « Натижа кутилганидан юқори\tЙирик тўғонлар қурилишига сарфланган харажат ўзини оқламайди »


Ўқишга киритиб қўйишни ваъда қилган фирибгар дугоналар қўлга олинди\n09:24 / 09.03.2017\nОқила аёллар жамиятдаги мувозанатни, яъни поклик, ҳалоллик, самимият ва адолат муҳитини сақлаб турадилар. Бироқ айрим аёллар ҳам борки, улар юқорида келтирилган таърифларга зид ҳаракат қилаётганликлари афсусланарли ҳолатдир. Хусусан, марғилонлик Муниса Зафарова ва Зулфия Асадова (исм-фамилиялар ўзгартирилган) ана шундай аёллардан экан, деб ёзади “Ҳуқуқ” газетаси.\nМуниса Зафарова тошкентлик дугонаси Зулфия Асадова билан жиноий тил бириктириб, ўтган йилнинг куз фасли бошларида бекободлик танишининг қизини 7 минг АҚШ доллари эвазига олий таълим муассасасига қўшимча равишда ўқишга киритиб қўйишини айтиб, унинг ишончига киради. Орадан уч ой ўтиб, унинг қизини Тошкент Давлат иқтисодиёт университетига қўшимча равишда шартнома асосида ўқишга киритганликлари ҳақида ёлғон гапириб, унинг шартнома тўлови учун деб, 3 млн. сўм миқдорида пул олишади.\nФирибгарлар жиноий ҳаракатларини давом эттириб, яна бир содда инсонни чув туширишади. Бу сафар бўкалик танишининг ўғлини Давлат тест марказидаги танишлари орқали Ўзбекистон Давлат жаҳон тиллари университетига 8 минг АҚШ доллари эвазига ўқишга киритиб қўйишни ваъда қилишиб, унинг ишончига киришади. Кейин эса...\nБу икки аёлнинг макр тўрларига ўндан ортиқ фуқаролар илинишди. Уларнинг ваъдаларига шубҳа билан қаровчиларга эса Муниса Олий таълим вазирлигида ишлаши тўғрисидаги сохта гувоҳномани кўрсатиб, уларни хотиржам қилади.\nАёллар пул топишнинг осон йўлини ўрганиб олишгач, ўз “фаолият”ларини кенгайтиришади. Энди улар, нафақат ўқишга киритиб қўйишни, балки ўқишга кириш учун кимгадир фарзандига тайёрлов курсида ўқитиш, кимгадир фарзандини репетитор орқали тайёрлаб беришни ваъда қилишиб, уларнинг кўп миқдордаги пулларини олишади ва ўз эҳтиёжлари учун сарфлаб юборишади.\nВақти келиб, Муниса Зафарова дугонаси Зулфия Асадова билан пулларни тақсимлай олмасдан, ўзаро жанжаллашиб қолишади. Зулфия алданган бекободлик танишларини топиб, уларни Мунисанинг барча кирдикорликларини очиб, ариза ёзишга ундайди. Зулфия ҳуқуқни муҳофаза қилувчи орган ходимларига устозлик вазифасини Муниса бажарганини, жиноий йўл билан топилган пулларнинг 80 фоизни у олганини айтиб, жазодан қутулиб қолишни кўзлайди. Бироқ...\nСуд ҳукми билан икки “дугона” қилмишларига яраша қонуний жазоларини олишди.


Сафар Кокилов. Бу яна ўзимман (ҳажвия) | www.ziyouz.uz\nБош саҳифа Ўзбек насри онлайн антологиясиСафар Кокилов (1952-2018)Сафар Кокилов. Бу яна ўзимман (ҳажвия)\nСафар Кокилов. Бу яна ўзимман (ҳажвия)\nАнчадан бери ўйлаб юрган ҳажвиямни ўтган куни бир ўтиришда ёзиб ташладим. Бу бир ташмачи тўғрисида эди. У одам ҳар куни эшагининг хуржунига 100 литрлик елим идишларда солярка ортиб, қўшни республикага ўғринча йўллар билан ўтказиб сотиб юрарди…\nҲажвия роса кулгили чиқди. Айниқса, посбон қувлаб, эшаги йиқилиб, солярка тўкилиб, ташмачининг оёғи синиб, қўлга тушиб турган жойи жуда кулгили. Ёзганларимни қайта-қайта ўқиб, қиқир-қиқир куламан. Ярим тунда ҳажвиям эсимга тушиб, “хо-хо”лаб юборибман. Хотиним кўзи қинидан чиққудек бўлиб уйғониб кетди.\n– Ҳа, ҳа. намунча ярим тунда айғирдек кишнаб юбордингиз?! Нима бало, тушингизда “Яхши ният”дан Нексия ютдингизми? Ўтакамни ёрдингиз-э, ҳе ўлмабсиз, – деб жеркиди у кўкрагига туфлай-туфлай.\n– Бир зўр ҳажвия ёзувдим, шуни эслаб кулиб юборибман. Узр, хотин.\n– Ҳо-о, ёқмай ўлсин. Сизга бировларнинг устидан кулиш бўлса. Жа-а кулгили бўлса, анови минатюрачиларга юборақолинг, бошқалар ҳам кулсин.\n– Þборардим-у, лекин аввалги минатюрачилар йўқ-да.\n– Вой нега? Қаёққа йўқолишибди?\n– Баъзилари нафақага чиқишган, қолганлари ўзларини рекламага уришганмиш…\n– Нимани реклама қилишар экан?\n– Ҳе-е, нимани бўларди, тўғри келганини қилаверади-да. Памперсми, тампексми таглатта-ю кирсовунларми, фарқи йўқ, пул берса бўлгани…\n– Ундай бўлса, газетага берақолинг.\n– Улар ҳам босишмайди.\n– Ие, нега? Тўртинчи бетга босишарди-ку?!\n– Ҳозир тўртинчи бетга ҳар хил реклама, тўйхатларни босишади. Ҳажвиядан нима фойда…\n– Э-э, шошманг. Ундай бўлса менга берақолинг. Эртага ўқувчиларимга бераман. Ҳаваскорлик тўгарагида интермедия қилишади, – деди ниҳоят хотиним жонимга оро кириб.\n– Ҳе яшавор, хотинжон. Шундай қил-е…\n– Қани, аввал ўзим бир ўқиб кўрай-чи, – деб ўрнидан туриб чироқни ёқди.\nЯрим тунда ўқитувчилиги тутиб кетиб, кўзойнагини пешонасига қўндирди-да кўрпанинг устига мук тушганича қўлига қалам олиб қўлёзмамни текширакетди. Мен эса иссиқ ўриндан бошимни чиқарганимча уни кузатаяпман. Ҳозир кулади. Энди кулиб юборади. Ана, ана бошланди… Ўзим эса ундан олдин кўрпани тишлаб овозсиз куляпман, десангиз. Хотиним эса ўқияпти. Оғзига қараб турибман. Кошки бир тиржайиб қўйса. Газета муҳаррирларидай савуққон. Тавба?! Ҳажвиямни ўқиган сайин қовоқ-тумшуғи осилиб, кўзлари қисилиб, лаблари чўччайиб кета бошлади. Ие, бу ёғи қандоқ бўлди энди?!\n– Э-э, бу ҳажвия эмас трагедия бўлибди-ку. Бир бечора тирикчилик деб оёғини синдиради-ю сиз куласизми?! Бўмайди… – деб у қўлёзмамни отиб юборса бўладими. Устимдан кўрпани отдим.\n– Ҳой, нега отасан? Ундан кўра бир шапалоқ уриб қўяқол, – деди қизариб-бўзариб. Қарасам, хотиним ҳам қизариб кетяпти.\n– Ураман ҳам. Вей чол, сизга неча марта айтаман, овул-ҳамсояни ёзманг, деб. Сизнинг дастингиздан кўча-кўйда бош кўтариб юролмай қолдим-ку. Ҳамма “Эрингиз мени ёзибди” деб таъна қилгани қилган. Тунов куни товуқбоқар Мисқол манқа ҳам тухум оламан деб пул кўтариб борсам, “Хенди сизларга тухум мермайман. Херингиз херимни миёниста деб ёзибди. Ичса хузимнинг мулимга ичади-да. Нима ҳақи бор ёзишга?!” деб роса минғиллади\n– Ҳе тухуми қурсин ўша манқангни. Мастни маст дейди-да.\n– Сиз шундай деяверасиз-да. Гапни эса биз эшитамиз. Энди мановингизда ҳам яна қўшниларни ёзибсиз. Кимга керак шу?!\n– Қани? Кимни ёзибман? Манови қўшниларинг соляркани велосипедда ташиб сотишади. Ҳажвиямда эса эшакда, фарқи бор-ку…\n– Мана, мана. Турдиев деб қўйибсиз-ку?!\n– Оббо, шуям гап бўлди-ю. Ҳа энди, бирон фамилия қўйишим керак-ку. Номсиз бўладими?… Бўпти. Ўзгартираман. Кел, ана, Тўраев бўлақолсин.\n– Иби ўлай, Тўраев икки уй наридаги уста-ку?!\n– Нима қипти?! Уста солярка сотмайди. Қайтамга яхши-да… Ҳа, бор ана, Қурбонов бўлақолсин. Бўлдими?\n– Э-э, нима деяпсиз? Қурбонов акам-ку. Ҳаҳ сиз-эй. Ичингиз қора-да. Бечора акамнинг бир-икки қути қандолат ўтказиб сотганини ҳам кўролмапсиз-а…\n– Ўзимизнинг ризқимизни четга ташмалаб сотганлар менга дўст эмас. Аканг бўлса ҳам ҳалол ишлаб пул топсин…\n– Вой-вой-эй. Ўргилдим сиздақа ҳалол пул топувчи номи улуғ супраси қуруқ ҳақиқатчидан. Ҳалол пулга яшаганингиз учун ҳам болалар бир ойда бир марта гўштлик овқат емайди-да… Уф-ф… Ойлик маошга яшагандан сўнг гўр бўлармиди. Ёшим элликка кириб ҳам бўйним бир тизим маржон кўрмай ўтяпти…\nҚарасам, ярим тунда яна ўша эски машмаша.\n– Бўлди, бўлди. Дийдиёнгни бас қил-э, – хотинимнинг чакагини ёпдим. – Мавзудан четга чиқмайлик. Хўш, унда нима деб қўямиз? Ўзинг айт бўмасам.\nХотиним жимжилоғининг тирноғини кемирганича шипга қараб, ташмачига ном излай кетди. Сўнг бирдан кўзлари порлаб:\n– Топдим. Ҳайвонларнинг номини қўйинг, – деди чийиллаганича.\n– Нима деб? Бўриев дебми? – дедим эсноқ тутиб увиллаганимча.\n– Вой, йўғ-э, – у пашша қўригандай қўлини силкитди. – Бўмайди. Бўриев мактаб директоримиз-ку. У бечора ҳам бўш вақтларида шалоғи чиққан “Москвич”ида буғдой ўтказиб сотармиш…\n– Ҳа-а, ана ўшаларнинг касрига бозорда буғдой нархи осмонга чиқиб кетди.\n– Ҳе қўйинг, дадаси. Кўролмай ёзган деб хафа бўлади. Менинг ишимдан қилдан қийиқ ахтариб қолмасин тағин…\n– Унда Қўчқоров бўла қолсин.\n– Ие, анови, ўзларингда заправкачи бўлиб ишлайдиган одамми? Бензин ўтказиб сотади демабмидингиз. Қандай бўларкин-а?!\n– Ҳа-я… Бўпти, кел, Дўлтаев бўлақолсин.\n– Вой, нега энди? У тоғаваччам-ку?! Бечора яқинда икки тонна шакарини таможняга олдириб қўйди. Куйи-иб ўтирибди…\n– Оббо Дўлтавой-эй. Ахири қўлга тушибди-да. Босар-тусарини билмай қолувди-я… Ҳа майли, унда асбоб-ускуналардан қўямиз. Болтаев бўла қолсин. Бол-таа-еб. Зўр-а?!\n– Атай шундай қиляпсизми? Тилингизга фақат менинг уруғларим келадими? Ўзингизнинг анови, хитойдан “аднаразовий” шара-бара опкелиб сотадиган уруғингизни нега ёзмайсиз? Болтаев бўлам бўлади-ку?!\n– Ие шунақами? Узр, узр. Бўланг ҳам кўп-да ўзиям. Бу қайси бири эди?\n– Вой, нега билмайсиз? Ҳа-а, ана шунақа-да. Меникилар билан борди-келди қилмагач, гўр бўлармиди… Эсингиздами, ҳу-у бир марта мелиса қувди деб уйимизга бир мошин оқ ёғ билан қочиб кирган эди-ку. Ўша-да…\n– Ўшами? Ҳе турқи қурсин ўша бўлангни. Ўшанда маҳалладагилар бизни ҳам ташмачилик қилар экан, деб гумонсираб қолвуди-я…\n– Кошки эди шундай бўлса. Биримиз икки бўлиб қолармиди ҳалигача. Одамлар шу ташмачиликдан бойиб, уй қуряпти, машина оляпти…\n– Оббо. Муаллим бўлсанг ҳам барибир хотинлигингга борасан-да, хотин. Кўпам ўша ҳаром пул топувчиларга ҳавас қилавермасанг-чи. Унинг охири вой. Шу ойликкинангга яшаб турганинг ғанимат. Оч қорним – тинч қулоғим…\n– Уф-ф… Шундайку-я. Лекин баъзан уларнинг шоҳона яшашини кўриб куюниб кетасан-да киши. Унга яраша ойлик ўлгурни ҳам вақтида оломаяпмиз…\n– Ҳе-е, кўпам куюнаверма. Келажакда бари яхши бўлиб кетади. Келажак буюк…\n– Ишқилиб, охири бахайр бўлсин-э…\n– Ҳа, бу бошқа гап. Аммо-лекин яна чалғиб кетдинг-а. Хўш, нима деб қўямиз манови ташмачининг номини?\n– Э-э, яна бошладингизми?! Ҳе билганингизни қўйинг-э, Тошмирзами, Эшмирзами деб қўяверингда-е… Аууфф… – шундай деб хотиним кўрпани бошига тортди.\nМенинг эса уйқум қочди. Доим шунақа. Ҳажвиямни аввал хотиним ўқийди ва албатта бирон камчилик топади. Сўнг уни тўғирлайман деб менингг ҳаловатим йўқолади. Ҳе-е нимасини айтасиз. Мана, бир ўрим сочи аждардек ўралиб, хотиним аллақачон уйқуга кетган. Мен эса ҳали ҳам ташмачи қўшнимга тузукроқ ном тополмай, “Ёзсам ёмон кўрарлар, ёзмасам армон” деб, оқ қоғозга тикили-иб ўтирибман.\nБирдан уйқудаги аждар тўлғонди. Хотиним уйқусираб гапиринди:\n– Ўзингизнинг номингиздан қўяқолинг.\nҲа-а. Ана шунақа. Бизнинг уйқудаги гўзал уйқусида ҳам ақлли гапларни айтиб юбораверади. Тан бермай илож йўқ. Бўпти. Шундай бўлақолсин. Ана энди ҳеч ким мендан хафа бўлмайди. Ўзимдан бўлак… Қулоғим тагида одамларнинг “Комилов яна ўзини ўзи ҳажвия қилибди-я” деб қаҳ-қаҳ отиб кулишаётгани эшитилгандек бўлди…\nҲа, бу яна ўзимман, ўзим.\n← Аввалги Аввалги Сафар Кокилов. Шифокор маслаҳати (ҳажвия)\nКейинги → Кейинги: Сафар Кокилов. Даққиев дакки еди (ҳажвия)


Вакцинация ҳақида берилаётган асосий саволлар - Anhor\nAnhor Все посты Вакцинация ҳақида берилаётган асосий саволлар\nФото предоставлено Муяссар Мухамедовой\nЎзбекистон 18 ёшдан катта фуқароларнинг қатор тоифалари учун коронавирусга қарши мажбурий вакцинацияни жорий этмоқда. Жазирама иссиқда вакциналарни сақлаш қандай таъминланмоқда, вакцинациянинг узоқ хатарларидан ташвишланиш керакми, вакцинациядан олдин ПЗР-тест топшириш зарурми? Биз ушбу саволларни Мирзо Улуғбек туман тиббий бирлашмасининг раҳбари, Врачлар малакасини ошириш марказининг кафедра мудири, тиббиёт фанлари доктори Муяссар Мухамедовага бердик.\n– Эмланганларнинг бундай паст фоизи нима билан боғлиқ (умумий аҳоли сонининг 3% га яқини)? Буни одамларнинг бирор-бир конкрет вакцинага ишонмаслиги билан изоҳлаш мумкинми? Ёки умуман эмлашга ишонмаслик билан изоҳланадими?\n– Сўнгги пайтларда эмланиш бу гўёки чип қўйиш, гўёки вакцинадан одам ўлади деган фейк ахборот жуда кўп бўлди. Ҳозир маълумотлар оқими катта бўлгани учун ҳамма ижтимоий тармоқлардан фойдаланади, у ерда вакцина ҳақида салбий ва кўп ҳолларда нотўғри ахборот жуда кўп.\nЭмланиш – бу пандемияни енгишнинг ягона усули. Ахир, шифокорлар касалларнинг сони минимал бўлиши учун ҳаракат қилишлари керак. Коронавирусда кейинчалик соғлиққа таъсир қиладиган кўплаб асоратлар мавжуд. Ҳар бир бирламчи бўғин тиббиёт врачида эмлаш зарурлигини тушунтириш учун кўп вақт талаб этилади.\nШунингдек, эмланганлар келажакда касал бўлиб қолади деган миш-мишлар тарқалди. Иммунитет реакцияси шаклланиб улгурмаган бўлса, эмланган одамлар касал бўлиб қолишлари мумкин. Биз ҳозирда олиб борилаётган оммавий вакцинация, кузда башорат қилинадиган касалланишнинг тўлқини ва кўтарилишига тайёрланаётганимиздан даракдир. Ҳозир эмлаш орқали жамоа иммунитетини шакллантирмоқдамиз.\n– The Economist журналининг ёзишича, Ўзбекистонда жамоа иммунитетини шакллантириш учун керакли бўлгани эмланганларнинг 60-70 фоизи 2023 йилга қадар шаклланади. Сизнингча, жамоа иммунитети қачон ҳосил бўлади?\n– Агар биз аҳолининг 40-50 фоизини эмласак, у ҳолда бу жамоа иммунитетни шакллантириш учун етарли бўлади. Ҳозирги кунда касалланиш даражаси жуда юқори бўлишига қарамай, биз жараённи тезлаштирмоқдамиз. Шифокорлар касал бўлганларга ва уйда даволанаётганларга ёрдам беришлари, шунингдек, аҳолини эмлашлари керак. Ҳозир янги эмлаш пунктлари очилди, нима учун? Одамлар пандемияни тезроқ енгишлари учун эмлаш жараёнини тезлаштириш зарурлигини тушунишлари керак.\nЭмлаш касалликни тўлиқ тўхтата олмайди, у сақланиб қолади, аммо эмланганларда осонроқ кечади. Агар жамоавий иммунитет мавжуд бўлса, унда стационар, оғир касаллар бўлмайди, беморлар ногиронларга айланишмайди.\nБу ерда ишлайдиган барча тиббиёт ходимлари эмланади. Уларнинг аксарияти Хитой-Ўзбекистон вакцинасини ўрганиш босқичида эмланган. Мен ўзим ZF-UZ-VAC 2001билан эмланган эдим. Биз таҳлил намуналари топширдик, натижада вирус таркибидаги антитаначалар ривожланганини кўрсатди. Мен ҳатто ўзимнинг оила аъзоларимни ҳам айнан ушбу вакцина билан эмлашга ундаганман. Уларнинг орасида иккинчи дозадан кейин касал бўлганлар ҳам бор эди, аммо касаллик жуда осон ўтди: ўпкага зарар етмади, асоратлар, ҳаёт учун хавф мавжуд бўлмади.\nҲозир биз Россияда, Қозоғистонда касалланиш авж олганлигини биламиз, аммо Хитойда нисбатан барқарор эпидемиологик вазият мавжуд. Нима учун? Чунки Хитойда аҳоли ўз ишлаб чиқариш вакцинаси билан эмланган.\n– Нима учун ZF-UZ-VAC 2001вакцинаси синовларининг учинчи босқичи натижалари эълон қилинмади?\n– Учинчи босқич натижалари ҳанузгача тўпланмоқда. Тошкентнинг ушбу туманида учинчи босқичда 1000 дан ортиқ одам эмланди. Синовларнинг учинчи босқичи якунланди. Тадқиқотчилар 10-11 ой ичида узоқ муддатли натижани кўриб чиқишни истайди [учинчи босқич натижалари бир йил ичида маълум бўлади – таҳр.]\n– Кўпчилик эмланишни истамайди, чунки улар маълум бир вакцинани кутмоқда…\n– Аксарият одамлар айнан Россия вакцинасини кутмоқда. Нима учун? Чунки аҳоли ҳанузгача Россия телевидениесини томоша қилади.\nЎзбекистонда пайдо бўлган биринчи вакциналар Хитой-Ўзбекистон ва AstraZeneca (ишлаб чиқарувчи – Ҳиндистон) эди. Ўшанда ҳам одамлар салбий муносабатда бўлишган. Энди, санаб ўтилган охирги вакцина йўқ, кўпчилик келиб айнан уни сўрамоқда, бу вакцина ҳақида маълумот пайдо бўлди.\nАйтишим мумкинки, юқори лавозимли амалдорларнинг аксарияти хитой-ўзбек вакцинаси билан эмланган. Ҳозир давлат жуда катта миқдордаги пулни сарфламоқда. Мантиқий нуқтаи назардан, албатта, икки босқичда эмлаш осонроқ бўлади.Эҳтимол, арзонроқдир. Аммо, бошқа томондан, хитой-ўзбек вакцинаси билан эмлаш пайтида одам оз миқдордаги инактив вирусни қабул қилади, иммун тизими вирус ДНКси билан танишади ва жавобни ривожлантиради.\n– Агар бирор киши маълум бир вакцинани хоҳласа, у нима қилиши керак?\n– Биз беморларнинг маълумотларини ёзиб оламиз, масалан, “Спутник V” келиши биланоқ биз дарҳол беморни чақирамиз.\n– Баъзилар: “Мен эмланишга бормайман, чунки вакцина жуда тез ишлаб чиқилган …” деб айтишмоқда\n– Бу SARS-CoV-2, бундан олдин 2002 йилда SARS-CoV-1 бўлган. Яъни, инсоният ушбу вирус билан аллақачон таниш. Менимча, аксинча, вакцинани ишлаб чиқиш жуда узоқ вақт ишлаб чиқилди. Менимча, уни илгари ишлаб чиқиш мумкин эди. Вирус аллақачон ўзгарган эди.\nҲозир оилавий касалланиш тенденцияси мавжуд. Масалан, Хитойда ҳомиладор аёллар, болалар ва ўспиринлар ҳам ZF-UZ-VAC 2001 вакцинаси билан эмланади. Бу ушбу вакцинанинг хавфсизлиги юқори даражадаги кўрсаткичга эга эканлигиидан далолат беради. Ушбу вакцина бошқалари орасида энг кам ножўя таъсирга эга: зирқираш, ноқулайлик йўқ. Шу мақсадда ушбу вакцина ҳам сотиб олинди, чунки жиддий ножўя таъсирлар бўлганида, одамларда ваҳима бошланади.\n– Гўё Хитой-Ўзбекистон вакцинасидан кейин ҳамма касал бўлиб қолмоқда, бу самарасиз деган даъволар ҳам бор …\n– Агар сиз биринчи дозани олиб, ниқобсиз сайрга чиқсангиз, иммунитет шаклланмаган бўлса, албатта, у самарасиз бўлади. Иммунитетга қарши жавоб эмлашнинг охирги дозасидан кейин икки ҳафта ичида ҳосил бўлади. Шунинг учун айтмоқчиманки, биз ҳозирда кузда бўладиган коронавирус билан касалланишнинг олдини олмоқдамиз.\nҲозир қийинчилик шундаки, кўплаб контактда бўлганлар мавжуд ва улар кўпинча бу ҳақда гапирмайдилар … Бизда ҳаммани касалликка текшириб кўриш, сўнгра эмлашнинг имконияти йўқ. Агар бирор киши касал бўлиб қолса, вирус кам бўлса, у ҳолда ПЗР салбий бўлади. Бундай ҳолда, вакцинани қабул қилиш пайтида киши аллақачон касалликни юқтирган бўлади. Будай ҳолатлар ҳар қандай вакцина билан содир бўлиши мумкин.\n– Эмлашдан олдин ПЗР топшириш керакми?\n– Мумкин. Аммо агар одам шунчаки касал бўлиб қолган бўлса, унда натижа салбий бўлади. Инсон эмлашга тайёрланиши, ўз ҳолатини кузатиши, ниқоб кийиши ва ижтимоий масофани сақлаши керак.\n– Эмлаш пунктларида электр энергияси тез-тез узилиб қолганида эмлаш хавфсизлиги ва сақланиши қандай таъминланади?\n– “Спутник V” -18C да сақланади. Биз вакцинани ҳар куни қабул қиламиз, бугун олган бўлсак, бугун қилишимиз керак. Уни бир кечага қолдириш мумкимн эмас. Агар биз уни бир кечага қолдирсак, унда биз учта навбатчини жалб қилишимиз керак, улар навбатма-навбат алмашиб, электр ўчиб қолмаслиги учун музлатгични назорат қилишади. Агар вакцина эритилган бўлса, уни қайта музлатишга йўл қўйилмайди, у аллақачон йўқотилган деб ҳисобланади. Вакцина Республика санитария-эпидемиология хизматида сақланади, уларда генераторлар мавжуд. Вакцина бизга махсус машинада, совуқ контейнерда етказиб берилади. Хизматчилар кун давомида вакцина ҳароратини қайд этишади.\nХитой-Ўзбекистон вакцинаси ва AstraZeneca музлатишни талаб қилмайди: улар оддий музлатгичда ёки совуқ идишларда контейнерларда сақланади.\n– Жазирамада бозорларда эмлаш хавфсизлиги қандай таъминланади? Баъзан бу бозордаги эмлаш пункти тўғридан-тўғри қуёш остида, тиббиёт ходимлари эса қўлқопсиз эканлигига кўзингиз тушади …\n– Санитария-эпидемиология хизмати буйруғи билан ҳар қандай эмлаш қўлқопсиз амалга оширилади. Аммо коронавирус юқумли бўлгани учун биз қўлқоп талаб қиламиз.\nСовутиш контейнерида муз бор ва унинг қуввати 4 соатга етади. Бозорларга совутгичлар ўрнатилади, совутгичлар бўлмагнан жойларга эса шифокорлар кўп миқдордаги дозаларни олиб келишмайди.\nАгар электр токи ўчиб қолса, у ҳолда совуқ контейнердаги вакциналар яқин атрофдаги тиббий муассасага юборилади. Бу менинг амалиётимда ҳам содир бўлди.\nҲарорат режими диққат билан, нафақат ҳамширалар, балки маълум бир поликлиниканинг бош шифокори, санитария-эпидемиология хизмати бош шифокори томонидан ҳам кузатилади.\n– Ҳудудларга келсак, у ерга вакциналар қандай етказиб берилади?\n– Махсус музлатгичларда, самолётларда. Бу жуда синчковлик билан назорат қилинади. Агар биз риоя қилмасак, унда жуда жиддий ножўя таъсирлар бўлади – эмлаш ишламаслиги, диспептик аломатлар бериши мумкин. Илгари бизда бундай ҳали бўлмаганди. Агар ҳарорат тўсатдан бузилган бўлса, унда вакцина аллақачон яроқсиз ҳолга келган.\n– Агар бирор киши вакцина сифатини текширмоқчи бўлса, нимага эътибор бериш керак? Ҳамшира, шифокорга қандай саволлар бериши лозим?\n– Амал қилиш муддатига қараб, вакцина қандай сақланганлиги тўғрисида сўраш керак. Совуқ контейнерларда ҳароратни кўрсатадиган термометр мавжуд. Ҳар бир вакцинанинг ўз сериялари бор, улар ёрдамида қачон етказиб келинганлигини аниқлаш мумкин. Шунингдек, ҳар бир пунктда ушбу вакцинадан одамлар орасида фойдаланиш учун Ўзбекистон ва Хитой фармацевтика қўмиталарининг рухсатномалари, ишлаб чиқариш сертификатлари мавжуд.\n– Депутатларнинг мажбурий эмлаш бўйича таклифига қандай қарайсиз [интервью пайтида эмлаш мажбурий бўлмаган – таҳр.]?\n– Бир томондан, бу инсон ҳуқуқларининг бузилиши. Биз демократик давлатмиз. Бошқа томондан, эмланмаган одам кўпларга зарар етказиши мумкин. Аҳолининг айрим қатламларига эмлаш зарурлигини тушунтириш қийин. Агар у мажбурий ҳолга келтирилса, у ҳолда эмланганларни қамраб олиш даражаси ошади. Шу билан бирга, ёлғон эмланиш хавфи мавжуд – Россияда бўлгани каби, эмлаш сертификатларини сотиб олиш ҳолатлари пайдо бўлиши мумкин. Мен аҳолига эмлашнинг муҳимлигини етказиш керак деб ҳисоблайман.\nБу, охир-оқибат, касалликнинг олдини олиш учун давлатнинг улкан харажатлари, бу Хитойга юксиз тушадиган самолётлар ҳам демакдир. Коронавирус туфайли қанча одам ногирон бўлиб қолди: юрак хуружлари бу узоқ асорат, аммо улар мавжуд, қон қуюқлашуви юрак-қон томир патологиясини беради.\n– Энди 7,5 миллион дозада турли хил вакциналар жамғармаси шаклланди. Бу жуда кўпми?\n– Келинг, ҳисоблаймиз. Хитой-Ўзбекистон вакцинаси бўйича жамғарма 6,5 миллионни ташкил қилади, бу уч қисмга бўлиниши керак, чунки уч босқич мавжуд. Вакциналарнинг маълум миқдори аллақачон ишлатилган. Шунинг учун бу унчалик катта рақам эмас. Вакциналар кўп, кейинроқ оламан деб ўйламанг.\n– Келинг, Ўзбекистонда вакцина ишлаб чиқариш тўғрисида гаплашайлик. Ушбу мавзу бўйича кўплаб баёнотлар мавжуд, аммо аниқ қадамлар ҳақида ҳали ҳеч нарса эшитмадик…\n– Молекуляр генетика институти асосида ўз вакцинамизни ишлаб чиқариш режалаштирилган: платформа ҳозирча тайёрланмоқда. Аммо бу маълум бир бюджетни талаб қилади, у эса, менимча, коронавирусли беморларни даволашга сарфланган.\nУшбу касаллик биз билан узоқ вақт бирга бўлади. Муайян вақтдан кейин қайта эмлаш зарурияти туғилади, шунинг учун вакцина ишлаб чиқаришни ташкил этиш мамлакат учун катта плюс бўлади.\n– Эмлашдан бўладиган маълум бир хавф ҳақида ташвишланиш керакми?\n– Тиббиётда ҳар доим фойда ва хатарлар бўлади, агар фойдаси кўп бўлса ва хавфи кам бўлса, у ҳолда биз врачлар сифатида эмлашимиз керак. Келгусида пайдо бўладиган хавфлар бўлиши мумкин, улар ҳақида ҳозирча билмаймиз. Аммо одамлар коронавируснинг оғир шакли билан касалланиб, уларда ўпка етишмовчилиги юз берса, улар ўша вақтгача яшай олишадими? Ўпканинг 80% и зарар кўрган ёшлар бор, улар 5 йил ичида нормал нафас олишларига кафолат қаерда? Эмлашдан кейин болалар бўлмаслиги ҳақидаги қўрқувлар тўғри эмас. Вакциналар бир неча босқичда синовдан ўтказилади.\nПолиомиелит тарқалиши қандай тўхтатилди? Фақат эмлаш билан. Яқинда Тожикистонда касалланиш тўлқини юз берди, чунки эмлаш 100 фоиз қамраб олинмаган. Ахир болалар пневмония, полиомиелитга қарши эмланади, биз ҳали ҳам тирикмиз. Коронавирусга қарши эмлаш ҳам худди шундай.\n– Жамиятда эмлашга қарши кайфият мавжудми? Эмлашни хоҳламайдиган одамларнинг катта қисми борми?\n– Фоизлар унчалик катта эмас. Аммо бир киши салбий гапиришни бошлаганда, унинг атрофида бошқалар пайдо бўлади. Барча тарғибот ишлари беҳуда кетади.\nБиз биринчи марта эмлашни бошлаганимизда, эмлашни истаганлар кам фоизни ташкил қиларди, ҳозир эса одамлар аллақачон фаол равишда эмланмоқдалар. Бу тарбиявий иш. Одамлар касал бўлишдан кўра эмлаш яхшироқ эканлигини англадилар. Эмлаш ҳақида саводли маълумотлар қанча кўп бўлса, эмланганларнинг сони шунчалик кўп бўлади.\nКоронавирусли беморларни даволашга, тақсимлаш марказлари, касалхоналарни очишга сарфланадиган маблағлар улкан маблағлар бўлиб, у бирламчи тиббий ёрдамни ривожлантиришга йўналтирилиши мумкин эди.\nДана Опарина суҳбатлашди\nЎзбекистон фуқароларини машина юкхонасида олиб ўтишга уринган қирғизистонлик аёл ушланди


ИЧАН-ҚАЛЪА — ОЧИҚ ОСМОН ОСТИДАГИ МУЗЕЙ\nПрезидентимизнинг вилоятга ташрифи Хивадаги Ичан-қалъа мажмуасидан бошланишида ҳам катта маъно бор.\nЗеро, очиқ осмон остидаги бу мажмуа диёримизнинг 2500 йилдан ортиқ тарихини, санъатини, маданиятини, қадриятларимизни ўзида мужассам этиб келаётган ўзига хос шаҳар ҳисобланиб, халқимизнинг буюк иқтидори, бунёдкорлигидан сўзловчи, бешафқат даврлар синовларидан омон қолган мўъжизадир.\nМиллий қадриятларимизни асраб-авайлаш, халқимизнинг тарихига оид билимларини янада бойитишда, шубҳасиз, музейлар муҳим аҳамият касб этади. Шунингдек, музейлар жамиятнинг интеллектуал салоҳиятини, халқнинг босиб ўтган тарихий тараққиёт йўлини, ўзига хос анъаналари ва қадриятларини, миллий хусусиятлари ҳамда жаҳон тараққиётида тутган ўрнини ҳам ёрқин ифодалаб беради.\nБуюк Ипак йўлида жойлашган Хива асрлар мобайнида инсониятнинг маънавий ва моддий маданияти ривожига ўзининг салмоқли ҳиссасини қўшиб келган. Маълумки, Хиванинг асосий экспонатлари — қалъа девори билан ўралган тўрт дарвозали шаҳар, хонлар саройлари, масжиду мадраса, миноралар ва бошқа қадимий иморатлар ҳисобланади. Ушбу обидаларнинг ичида узоқ мозийдан гувоҳлик берувчи алоҳида музейлар ҳам бор. Қолаверса, жаҳон туризми марказларидан бири саналган ушбу шаҳарда 140 дан ортиқ археологик ёдгорлик ҳамда меьморий обидалар сақланиб қолган. Тарихдан маълумки, ушбу шаҳардан хоразмлик олимларнинг асарлари ва кўпгина ҳунармандчилик намуналари дунёга тарқалган. Ушбу осори атиқалар ҳанузгача Рим, Париж, Лондон, Копенгаген, Берлин, Истамбул, Қоҳира, Санкт-Петербург, Москва ва бошқа шаҳарлардаги йирик музейларни безаб турибди.\nХивада кўҳна обидаларни йиғиш ва ажойибхона ташкил қилишга илк бор XIX аср охирида Муҳаммад Раҳимхон II (Феруз) даврида киришилган. Бунга Хивада ишлаб чиқарилган қишлоқ хўжалиги ва ҳунармандчилик маҳсулотлари ҳамда архитектура ёдгорликлари фотосуратларининг Россия ва жаҳон кўргазмаларида намойиш этилиши сабаб бўлган. 1920 йилга келиб Хивада биринчи бор музей ташкил этилган. Айни пайтда очиқ осмон остидаги музей-шаҳарга “Ичан қалъа” музей-қўриқхонаси мақоми берилган.\nТаъкидлаш керакки, мустақиллигимизнинг дастлабки йилларидан бошлаб, Биринчи Президентимиз Ислом Каримов томонидан азалий қадриятларимизга, буюк аждодларимиз қолдирган бой маьнавий меросимизга алоҳида эътибор қаратилди. Истиқлол йилларида Хива шаҳри билан бирга “Ичан қальа” ҳам қайта таъмирланди.\n1990 йил 12 декабрда Ичан-қалъа инсониятнинг бебаҳо бойлиги сифатида ЮНЕСКОнинг жаҳон мероси дурдоналари рўйхатига киритилган. Ҳозирга кунда музей фондида 38 минг 561 экспонат бор.\nМузейнинг энг қадимий экспонатлари, асосан, қурол-аслаҳа, қадимий ҳужжат ва ноёб қўлёзма асарлар бўлиб, бу ерда археологик топилмалар, чунончи, тангалар, муҳрлар, кулоллик, мискарлик, ёғоч ўймакорлиги ҳамда заргарлик буюмлари ўрин эгаллаган. Қадимий Хива гиламлари, чолғу асбоблари, либослар, тўқимачилик буюмлари ҳамда уч мингдан зиёд фотосурат тўпламлари музейнинг фахри саналанади.\nЭьтироф этиш керакки, бугунги кунда “Ичан қалъа” нафақат халқимизнинг, балки хорижликларнинг ҳам доимий эьтиборида турган зиёратгоҳлардан биридир. Қадимий ва навқирон Хивага ташриф буюраётган сайёҳлар тарихий обидалар ва музей ашёларини ҳайрат билан томоша қилишмоқда. Бу ерга ҳар йили дунёнинг турли мамлакатларидан 50 мингга яқин сайёҳлар келаётгани бутун жаҳоннинг халқимиз тарихи ва бетакрор қадриятларига чексиз ҳурматининг ёрқин ифодасидир.\nМузейларнинг аждодларимиз қолдирган бой тарихий меросини халқимизга етказиш, юксак миллий қадриятларимизни тарғиб этиш, ёшларда эзгу фазилатларни камол топтириш, уларда Ватанимизга мехр-муҳаббат туйғуларини уйғотишдаги аҳамиятини ҳеч нарса билан тенглаштириб бўлмайди.\nХоразмда бундай тарихий ёдгорликлар, диққатга сазовор жойлар жуда кўп. Улар замон талаблари асосида таъмирланиб, сайёҳлар учун зарур шароитлар яратилаётгани натижасида вилоятда туризм изчил ривожланиб бораётир.


14.04.2018 17:50 0 3663\nЛеонардо да Винчининг машҳур асари «Мона Лиза»нинг сири очилди.\nКалифорния университетида олиб борилган тадқиқот натижаларига кўра, кайфияти кўтаринки инсон «Мона Лиза»га қараса унинг табассум қилаётганини, аксинча, кайфияти йўқ киши қараса унинг хафа эканини кўрар экан. Бу ҳақда «Sabah.com» сайти хабар берди.\nАввалроқ ҳолландиялик тадқиқотчилар ҳам «Мона Лиза» асарининг юзида 83 фоиз қувноқлик, 9 фоиз нафрат, 6 фоиз қўрқув ва 2 фоиз асабийлик ҳолати борлигини аниқлаган.\nXVI асрда Италиянинг Флоренция шаҳрида чизилган сурат айни пайтда Франция пойтахти Париждаги «Лувр» музейида намойиш қилинмоқда.


http://www.bukhari.uz/modules/mod_image_show_gk4/cache/ 600 435gk-is-223.jpg\nВақт – қадри улуғ неъмат\nВақт – гўё ҳаёт кийими тўқиладиган иплар бўлиб, унинг пишиқ ва нафислигига қараб ҳаёт азиз ва бебаҳо бўлади. Агар иплар ёмон ва тўзиган бўлса ҳаёт ҳам тубан, бемаъно ва мазмунсиз бўлади.\nФитнадан узоқ туринг!\nИнсоният душманлари мақсадларига етиш учун турли-туман ҳийлаларни ўйлаб топадилар. Шулардан бири фитнадир. Зеро, фитна одамлар орасини бузади, уларни бир-бирига душман қилади, отани боладан, яқинни жигардан... айиради. Нотинчлик, низо, иғво келтириб чиқаради.\nСиҳат-саломатлик ва тинчлик-хотиржамликнинг қадрига етинг!\nҲар бир ишда поклик, тозалик диннинг, сиҳат-саломатликнинг тамолидир. Инсон зоти қалби, бадани ва либоси пок ва тоза, ўрни ва уйи саранжом-саришта бўлишини истайди. Инсон тозаликка риоя этгани қадар юксалади, камолот чўққиларига чиқади.\nМаърифат – тинчлик ва барқарорлик асоси\nПрезидент Шавкат Мирзиёевнинг БМТ минбаридан туриб сўзлаган нутқига бағишланади.\nЮртимизда олиб борилаётган ислоҳотлар, ижтимоий-иқтисодий, сиёсий соҳалардаги ўзгаришлар, ёшлар таълим-тарбиясига катта эътибор қаратилиши, миллий ва диний қадриятлар, маданий мерос ва маърифий ишларга кенг эътибор қаратилиши нафақат халқимиз, балки хорижий экспертларни ҳам қизиқтирмоқда.\nФарзанд никоҳига ота-она масулдир\nОтанг боласи бўлма, одам боласи бўл!\nИмоннинг афзали сабр ва бағрикенгликдир


“Саҳоба” сўзи луғатда дўст, ҳамроҳ, йўлдош каби маъноларни билдиради. Бу сўзнинг истилоҳий маъносида кўплаб тарифлар берилган. Уларнинг орасида ҳадис уламолари берган таъриф энг мукаммалидир. Ҳадис уламолари Ибн Салоҳ, Ибн Касир, Ибн Ҳажар ва имом Суютийлар “саҳоба” сўзига қуйидагича таъриф беришган: “Расулуллоҳ соллаллоҳу алайҳи васалламга пайғамбарлик келганидан то вафот этгунларича У зотга имон келтирган ҳолда йўлиқиб шу ҳолда вафот этган кишига “саҳоба” дейилади.\nБу қисқалигига қарамасдан жуда кўплаб маъноларни ўз ичига олади. Жумладан: Расулуллоҳ соллаллоҳу алайҳи васалламнинг суҳбатида доимий юрганларнинг саҳобалигига шубҳа йўқ. Аммо атрофларида у зотни кўрган-у, овозларини эшитмаган ёки кўзи ожизлиги сабаб кўролмай қолган ёхуд у зотдан бирор бир ҳадис ривоят қилмаган кишилар бор эди. Ўша замонда ҳали балоғат ёшига етмаган ёшлар, ҳаётида бир лаҳзагина кўришиш бахтига эга бўлганлар бор эди. Бу таърифдаги “У зотга имон келтирган ҳолида йўлиқиб”, деган жумла умумий бўлиб, юқоридагиларнинг барчасини ҳам қамраб олади.\nРасулуллоҳ соллаллоҳу алайҳи васаллам билан кўришиб, гаплашиб юрган, ўтмишдаги пайғамбарларга имон келтирган, аммо у зотга имон келтирмаган ёки вафот қилганларидан сўнг имон келтирганлар ёхуд тили билан имон келтириб, қалбида тасдиқламаган мунофиқлар “У зотга имон келтирган ҳолида йўлиқиб”, деган жумладаги саҳобалар қаторига қўшилмайди.\nРасулуллоҳ соллаллоҳу алайҳи васалламга имон келтириб, адашиб муртад бўлган, сўнг яна имонга келган кишилар бўлган эди. Улар ҳам “У зотга имон келтирган ҳолда вафот этган”лиги учун саҳоба дейилади. Бундаги асосий шарт Расулуллоҳ соллаллоҳу алайҳи васаллам ҳаётликларида имонга келган бўлишидир.\nОхирги замон пайғамбарига ишониб, кутиб яшаган, Расулуллоҳ соллаллоҳу алайҳи васалламга пайғамбарлик келишидан аввал кўриб вафот этганлар, у зотни вафот қилганларидан сўнг кўрганлар ҳам “пайғамбарлик келганидан токи вафот этгунларича” деган қайд билан саҳоба дейилмайди.\nКўриниб турибдики, ўша замонда яшаган кишиларнинг саҳобалигини аниқлаш масаласи жуда ҳам мушкул иш саналади. Шунинг учун ҳам уламолар саҳобаликни аниқлашнинг муайян йўлларини белгилаганлар.\nСаҳобалигида шак-шубҳа қолмаган даражада танилиб кетиш. Масалан, ҳазрати Абу Бакр, Умар, Усмон, Али розияллоҳу анҳу кабиларнинг саҳобалигига ҳеч ким шубҳа қилмайди.\nЮқоридагидек шуҳрат топмаган бўлса-да, лекин ислом оламида Расулуллоҳ соллаллоҳу алайҳи васалламнинг издоши экани ҳақида кенг миқёсда хабарлар тарқашидир. Бунга етмиш минг киши ҳисобсиз жаннатга кириши ҳақидаги хабарда номи зикр қилинган Уккоша ибн Миҳсан мисол қилинган.\nСаҳобалиги маълум бўлганлар бирор киши ҳақида гапирганида “У саҳобалардан эди” деб гувоҳлик бериши.\nРасулуллоҳ соллаллоҳу алайҳи васалламнинг замонида яшаган одам “Расулуллоҳ соллаллоҳу алайҳи васалламдан эшитганман” ёки “у зотнинг фалон ишни қилганларини кўрганман” қабилидаги сўзлар билан ҳадис ривоят қилиши. Бу ҳадис матн ва санад жиҳатидан қабўл даражасида бўлса, шу ҳадис ровийси ҳам саҳоба бўлади.\nРасулуллоҳ соллаллоҳу алайҳи васалламнинг замонида яшаган одам: “Мен саҳобаман” ёки “Мен Расулуллоҳ соллаллоҳу алайҳи васаллам билан фалон ишда бирга эдим” деб, ўзининг саҳобалигига ўзи гувоҳлик бериши. Бунда ҳам мазкур ҳадис ва унинг ровийси муҳаддислар тарафидан зийраклик билан ўрганиб чиқилади, саҳобалигини инкор қиладиган маълумот топилмаса, саҳобалар қаторида саналади.\nАдолатли тобеъин бирор ҳадис санадида ўзи билан Расулуллоҳ соллаллоҳу алайҳи васаллам ораларида бир кишини келтириб, “Шу одам саҳоба эди” деб гувоҳлик берса, унинг гувоҳлиги қабул қилинади.\nРасулуллоҳ соллаллоҳу алайҳи васалламнинг саҳобалари ана шу тахлит танилади. Бундан ташқари, ислом оламининг забардаст уламолари ва тарихчилари саҳобалар ҳаёти ва фаолиятига бағишланган махсус китоблар ёзган. Масалан, Абу Нуаймнинг “Маърифат ус-саҳоба”, Ибн Ҳажар Асқалонийнинг “Исоба фий тамйиз саҳоба”, Ибн Абдулбаррнинг “Истиоб фий маърифат ил-асҳоб”, Ибн Асийрнинг “Усуд ул-ғоба фий маърифат ис-саҳоба”, Имом Заҳабийнинг “Тажрийд асмо ис-саҳоба” каби машҳур асарлар мавжудки, бугунги кунда ана шу китобларда номлари келтирилган шахслар ҳам саҳобий деб тан олинган.\n . Уларнинг мунофиқлиги Расулуллоҳ с.а.в.нинг сўзлари ёки саҳобалардан ишончли санадлар ила келган мутавотир ривоятга қараб аниқланади. Бировни мунофиқликда айблашга саҳобалар ўзларича ботинишмаган.\n3883 марта ўқилди\nДругие материалы в этой категории: « Муҳаммад (с.а.в) нинг 201 исм ва сифатлари\tАбдуллоҳ ибн Салом »


Иштирокчилар жорий йилнинг ўтган даврида юз берган жиноятларнинг ярмидан кўпи фуқароларнинг ҳеч қаерда ишламаслиги ҳамда назоратсизлик, 10 фоизи эҳтиётсизлик, 6,1 фоизи таълим муассасалари ва ота-оналарнинг бефарқлиги, яна шунча қисми профилактика инспекторларининг масъулиятсизлиги оқибати эканини қайд этдилар. Айниқса, вояга етмаганлар ҳамда ёшлар ўртасидаги ҳуқуқбузарликларнинг сабаблари қизғин муҳокама қилинди. Бунда тумандаги касб-ҳунар коллежлари фаолияти танқид остига олинди. Мисол учун, ўқувчиларнинг давомати Оҳангарон педагогика ва ижтимоий-иқтисодиёт коллежида 67,3 фоизни, агросаноат ва иқтисодиёт касб-ҳунар коллежида эса 80,9 фоизни ташкил этмоқда. Коллежларда мунтазам равишда машғулотларга келмайдиган ўқувчилар рўйхати тўлиқ шакллантирилмаган. 2016/2017 ўқув йилида касб-ҳунар коллежлари ўқувчилари томонидан 7 та жиноят содир этилгани ачинарли, албатта. Касб-ҳунар коллежлари ўқувчилари ўртасидаги тарбиявий, маънавий-маърифий ишларнинг самарадорлиги пастлигича қолмоқда. Жумладан, тумандаги касб-ҳунар коллежларининг ахборот-ресурс марказларида 11 мингдан ортиқ бадиий адабиётлар мавжуд бўлса-да, сўнгги бир ой ичида жами касб-ҳунар коллежлари ўқувчиларининг 22 фоизи улардан фойдаланганини қандай изоҳлаш мумкин? Умуман, ўқувчи-ёшларни китобхонликка қизиқтириш ҳамда рағбатлантириш бўйича тадбирлар ташкил қилинмаяпти.


“Шўртан” — “Қизилқум” учрашувини пойтахтлик Виктор Серазетдинов бошқаради » Скачать музыку бесплатно новинки музыки 2016-2017\nКомментариев: 0 Просмотров: 174 Дата: 11-03-2016, 09:51 11 март куни Ўзбекистон XXVмиллий чемпионати олий лига жамоалари иккинчи тур учрашувларини бошлашади. Тақвимга кўра, шу куни «Пахтакор» (Тошкент) – «Қўқон-1912» (Қўқон), «Андижон» (Андижон) – «Локомотив» (Тошкент), «Олмалиқ» (Олмалиқ) – «Насаф» (Қарши), «Машъал» (Муборак) – «Металлург» (Бекобод), «Сўғдиёна» (Жиззах) – «Бунёдкор» (Тошкент) жамоалари майдонга тушади. Мазкур турдан жой олган яна уч учрашув эса 12 март куни ўтказилиши кўзда тутилган. Унда «Обод» (Тошкент) – «Бухоро» (Бухоро), «Шўртан» (Ғузор) – «Қизилқум» (Навоий), «Нефтчи» (Фарғона) – «Навбаҳор» (Наманган) жуфтликлари ўзаро баҳс юритишади. Дастлабки турда муваффақиятли тўп сурган Ҳамиджон Актамов раҳбарлигидаги “Қизилқум” футболчилари бу гал Ғузорда “Шўртан” жамоаси меҳмони бўлади. Ушбу учрашувни пойтахтлик Виктор Серазетдинов бошқариб боради. Унга лайнсменлар бухоролик Бобур Қодиров ҳамда Абдураҳмон Қўлдошевлар кўмаклашадилар. Ёшлар лигаси учрашуви бош ҳаками ва асосий таркиблар ўйини захира ҳаками этиб, Исхоқ Ибрагимов (Нукус)тайинланган. Учрашувларни бухоролик Иброҳим Шарипов назорат қилиб боради. Ўзбекистон Профессионал футбол лигаси вакили Алексей Фролов комиссар сифатида Ғузор шаҳрига ташриф буюради. Эслатиб ўтамиз, ёшлар лигаси доирасида учрашув 11 март куни соат 14.00 да бошланади. “Шўртан” — “Қизилқум” жамоалари асосий таркиблари ўртасидаги ўйин эса 12 март куни соат 16.30 да старт олади. - деб хабар бермоқда Stadion.uz нашри.


“Арсенал” ҳимоячиси мавсум охиригача сафдан чиқди / CHAMPIONAT.asia\n15:51Суперлига. "Сурхон" ўз уйида "Сўғдиёна"га ютқазди, аммо юқори элитада қолди 19 15:51Суперлига. АГМК "Бухоро"ни Про-лигага равона қилди. Тугади! 57 15:37Почеттино ПСЖни қабул қилишга тайёр 0 15:15Неймар МЮга қарши 3:1дан сўнг: "Мен ПСЖга Европа Лигасида ўйнаш учун келмаганман" 4 15:00Суперлига. Навоий, Қўқон, Муборак ва Қаршидаги ўйинлардан ОНЛАЙН НАТИЖАЛАР 25 14:55Суперлига. "Пахтакор" - "Андижон". 2:0 (матнли трансляция) 48 14:45Карикатура: МЮ ва "Реал" Европа Лигасига равона бўладими? 3 14:24Olamsport: Хабиб қанча пул эвазига октагонга қайтмоқчи?, Ольга Забелинская Ўзбекистонда ва бошқа хабарлар 0 14:10"Астон Вилла" Грилишнинг нархини маълум қилди 5 13:40"Ювентус" "Эвертон" билан "Барса" ўйинчиси учун рақобат қилади 3 13:16Суперлига. Сўнгги тур олдидан сўнгги превью 8 12:46Мозий юлдузлари: Капитан Кан 6 12:40"Манчестер Сити" "Эстудиантес"нинг 17 ёшли ўйинчисини ўз сафига қўшиб олмоқда 0 12:18“Бир футболчи тарихи”. “Порту” сафида 7 йил машғулот ўтказган, лекин “Бенфика” академиясини тамомлаган Жоау Феликс ҳақида 1 11:55Неймар Месси билан бирга ўйнашни хоҳлашини айтди 9\n“Арсенал” ҳимоячиси мавсум охиригача сафдан чиқди\n19 июн 00:46\nТеглар : Пабло МариРоб ХолдингГранит ЖакаАрсенал\n“Арсенал”нинг бир қатор футболчилари жароҳат олишди.\n“Манчестер Сити”га (0:3) қарши беллашувда ҳимоячи Пабло Мари оёғининг тўпиғидан жиддий жароҳат олди ва мавсум охирига қадар майдонга туша олмайди. The Athletic нашри журналисти Дэвид Орнстайннинг хабар беришича, футболчи жарроҳлик столига ётқизилиши мумкин экан.\nАйнан ушбу ўйинда ярми ҳимоячи Гранит Жака ҳам тўпиғидан жароҳат олган аммо унинг жароҳати жиддий эмас. Қолаверса яна бир ҳимоячи Роб Холдинг ҳам “Брайтон”га қарши учрашувда майдонга тушиши сўроқ остида.\nМари “Арсенал” сафида жорий мавсумда 3 та беллашувда майдонга тушган. У январда “Фламенго”дан ижара асосида лондоликлар сафига келиб қўшилганди.\n"Милан", МЮ ва "Арсенал" "Ювентус" футболчиси учун даъвогарлик қилади 3\n"Арсенал" Дембеле билан шартнома имзолаши мумкин 0\nАртета: "Бир кун келиб, мени истеъфога чиқаришади" 7\nАртета: “Ўзимизни оқлаш учун баҳонамиз йўқ” 17


Депутат кўмагида 3843 нафар аҳоли ичимлик суви билан таъминланди | O'zLiDeP\nДепутат кўмагида 3843 нафар аҳоли ичимлик суви билан таъминланди\nЧортоқ туманидаги “Мучум” маҳалла аҳолиси кўп йиллардан буён ичимлик суви танқислигидан азият чекади. Шу вақтга қадар ҳудуд аҳли узоқ масофадан сув ташиб келарди, лекин сув танқис бўлган чоғларда ариқдан оқаётган сувни истеъмол қилишга мажбур бўларди.\nШу боис ҳудудда истиқомат қилувчи фуқаролар бу масала бўйича Халқ депутатлари туман Кенгашидаги O’zLiDeP депутатлик гуруҳи аъзоси Носиржон Шокировга мурожаат қилди.\n– Кўп йиллардан буён ичимлик суви муаммосидан азият чекамиз, – дейди шу ҳудудда яшовчи Пўлатхон Жалалов. – Очиғи, бу масалада мурожаат қилмаган жойимиз қолмади. Лекин ҳеч бир ташкилот муаммомизни ижобий ҳал этиб бермади. Охир-оқибат мазкур масалада халқ ноибига мурожаат қилдик. Депутат муаммони атрофлича ўрганди ва мутасадди ташкилотлар ҳамкорлигида мурожаатимизни ижобий ҳал этиб берди.\nТаъкидлаш жоиз, депутатнинг ташаббуси билан ҳамкор ташкилотлар кўмагида маҳалланинг 800 метр масофасига темир қувурлар ётқизилди. Натижада ҳудуддаги 3843 та аҳоли ичимлик суви билан таъминланди.\nАкбар Якубов, Жиззах вилояти2018-07-12 09:06:19\nНосиржон Шокировдек жонкуяр ва фидоий депутатларимиз кўпаяверсин, ҳалқимизнинг муаммолий масалалар ечимини ҳал этишда доим шундай ҳаракатда бўлишда чарчашмасин.\nИлхомжон Каюмов УзЛиДеП Наманган туман Кенгаши2018-07-12 08:15:47\n" Кўп йиллардан буён ичимлик суви муаммосидан азият чекамиз, – дейди шу ҳудудда яшовчи Пўлатхон Жалалов. – Очиғи, бу масалада мурожаат қилмаган жойимиз қолмади. Лекин ҳеч бир ташкилот муаммомизни ижобий ҳал этиб бермади. Охир-оқибат мазкур масалада халқ ноибига мурожаат қилдик. Депутат муаммони атрофлича ўрганди ва мутасадди ташкилотлар ҳамкорлигида мурожаатимизни ижобий ҳал этиб берди. " - - - - - Депутатлар уйгонгни рост булсин. Шундай халк дарди ташвиши билан ёниб ишлайдиган депутатлар купаяверсин. Ишларга ривож. Изланиш ва интилишдан асло чарчаманлар ! 3848 та хонадондаги ахолини энг мухим муаммоси ичимлик сув муаммоси хал булганидан хурсандмиз!


Чеченистондаги гуманитар аҳвол ҳали ҳам аянчлидир.\nЕвропа Иттифоқи ўтган уч ярим йил давомида Чеченистон аҳолисига жами 110 миллион евро миқдорида ëрдам жўнатганини маълум қилди. Лекин шунга қарамай, Чеченистондаги гуманитар аҳвол ҳали ҳам аянчлидир.\nЕвропа Иттифоқи расмийларининг фикрича, Москва раҳбарияти Чеченистонда урушдан азият чеккан одамларга ëрдам кўрсатувчи халқаро ташкилотлар вакиллари хавфсизлигини таъминлаши керак.\nКузатувчиларга кўра, Европа Иттифоқи Россия раҳбариятидан хавфсизлик масаласида ҳамкорлик қилишни талаб эта олади. Бироқ Европа Иттифоқига аъзо давлатлар ушбу масалага турлича ëндошмоқдалар. Ҳозирча эса Европа Комиссияси Чеченистондаги хавфли шароитларда ишлашга рози бўлган ҳар қандай ëрдам кўрсатувчи ташкилотни молия билан таъминламоқда.\nСешанба куни Европа Иттифоқининг гуманитар масалалар бўйича расмий вакили Пол Нилсон Европа Комиссияси Чеченистон аҳолиси учун қўшимча 16 ярим миллион евро миқдорида ëрдам жўнатилишини тасдиқлаганини эълон қилди. Айни пайтда, Нилсон Россия ҳукуматини ëрдам кўрсатувчи халқаро ташкилотлар вакиллари хавфсизлигини таъминлаш борасидаги мажбуриятларига амал қилишга чақирди.\nНилсон матбуот вакили Чеченистон ташқарисидаги қочқинлар ҳам оғир шароитларда яшаëтганларини қайд этди.\n“Ҳозир Ингушетия ва бошқа қўшни минтақалардаги тахминан 100 минг чеченистонлик қочқинларнинг аксарияти ëмон шароитларда кун кечиришмоқда. Маҳаллий расмийлар бизга қочқинлар учун янги лагерлар қуришимизга рухсат бермаяптилар”, - деди расмий. Унинг яна маълум қилишича, Россия ҳукумати қочқинларнинг Чеченистонга қайтишини хоҳлайди ва шунинг учун лагерлардаги аҳволни тузатиш масаласига эътибор бермаяпти. Ҳукумат ўтган йилдаги каби лагерларни мажбуран ëпмаëтган бўлса-да, расмийлар янги қочқинларни руйхатга олмаяптилар.\nАйни пайтда Европа Иттифоқи Россия ҳарбийлари баъзан бегуноҳ фуқароларни ҳибсга олаëтгани, қийноққа солаëтгани ва қатл этаëтгани юзасидан хавотир билдирмоқда.\nЕвропа Иттифоқи расмийлари Чеченистондаги гуманитар аҳвол йилдан-йилга ëмонлашаëтгани, аҳолининг аксарияти озиқ-овқат ва дори-дармон ëрдамларига муҳтожлиги ва санитария шароитлари ҳам талабга жавоб бермаëтганлигини таъкидлашмоқда.\nРоссия ҳукумати Чеченистон уруши оқибатида уйларидан айрилган оилаларга 2003 ва 2004 йиллар давомида товон тўлашини билдирди.\nКузатувчиларига кўра, товон ҳақидаги ваъдалар ва лагерлардаги ëмон аҳвол қочқинларни Чеченистонга қайтишга ундаши мумкин. Аммо кўп нарса Чеченистондаги хавфсизлик вазиятига боғлиқ.\nНоми ошкор бўлишни хоҳламаган Европа Иттифоқи расмийсига кўра, фақат бир неча 10 йиллардан кейингина Россия Чеченистонда тўлиқ назорат ўрнатиши мумкин.


Хави: «Мураббий сифатида тажриба тўплаб, «Барселона»га қайтмоқчиман»\nҚатарнинг «Ас-Садд» клубида футболчилик фаолиятига якун ясаган Хави мураббийлик фаолиятини бошлаши ҳақида гапириб ўтди. Бу ҳақда EFE хабар бермоқда.\n«Тажриба орттириш мақсадида мураббийлик фаолиятимни Қатарда бошламоқчиман. Кейин Европага қайтиш истагидаман. «Барселона»да ҳам ишлайман, деб умид қиламан, лекин ҳозирча бунинг учун тажрибам етарли эмас. Ўз мақсадларимга босқичма босқич эриша боришим керак.\nҚўл остимдаги жамоаларим ижросида қандай футбол кўриш борасида менда турли хил ғоялар талайгина. Менга доимо «Барселона»нинг ўйин услуби, ўйинни назорат қилиши ёққан. Мураббийлик фаолиятимда шу йўналишда кетмоқчиман», – деди Хави.\n39 ёшли испан «Ас-Садд» билан 2020 йилгача мўлжалланган мураббийлик шартномасини имзолаган.\nЭслатиб ўтамиз, Хави «Барселона» тарбияланувчиси саналади. У 1998-2015 йилларда «кўк-анорранглилар» асосий жамоасида ўйнаган ва рекорд даражада кўп – жами 769та ўйинда майдонга тушган.


Дума "Яровая қонунлари"ни қабул қилди\nРоссия Давлат Думаси “Яровая пакети” деб номланган “террорчиликка қарши” қонунлар тўпламини қабул қилди. Янги қонунларга кўра, “жиноят тўғрисида хабар бермаган” шасхлар 1 йил, “оммавий тартибсизликларга чорлаш, унга ёллаш”да айбдор деб топилганлар 5 йил, “террорчиликнинг интернетдаги тарғиботи” билан шуғулланганлар 7 йил, “террорчиларга кўмак берганлар” 15 йилгача қамалиши мумкин. Шунингдек, Россияда интернет-ёзишмалар устидан назорат кучайтирилиши ва террорчиликда гумонланганлар 14 ёшидан жиноий жавобгарликка тортилиши мумкинлиги белгиланди.\n24 июнь куни Россия парламенти ўзининг "энг хунук қонунлар" дея талқин қилинаётган тўпламни иккинчи ва учинчи ўқишдаёқ қабул қилди.\n“Единая Россия” партиясининг Думадаги депутати Ирина Яровая ва Сенатдаги вакили Виктор Озеров томонидан ишлаб чиқилган “террорчиликка қарши қонунлар пакети” Россияда жазоловчи тизимнинг янада кучайишига олиб келди.\n“Яровая пакети” деб номланган ўнлаб қонунларга киритилган ўзгартишларда давлат ва ҳукуматнинг мамлакат аҳолиси устидан назоратнинг кучайтирилишига, уларнинг Конституциявий ҳуқуқлари чекланиши ва мамлакатда қатиққўл бошқарувнинг янада мустаҳкамланишига кенг йўл очилган.\n“Яровая қонунлари” терроризм учун жазони кучайтирди\nШу тариқа, Россияда барча “террорчилик” моддалар бўйича жазо муддатлари ва жарималар кескин оширилди. Масалан, “Теракт” моддаси бўйича энг кам жазо муҳлати 8 йилдан 10 йилгача кўтарилди. Террорчиларга кўмаклашганларга илгари 10 йиллик қамоқ берилган бўлса, эндиликда 15 йиллик жазо белгиланди.\n“Экстремистик” моддалар бўйича ҳам талаблар оширилди. Россия Жиноят Кодексининг 282- моддаси (“миллий ва диний адоват”) асосида максимал жазо муддати 5 йилдан 6 йилга оширилди; жарималар эса тахминан 3 баробарга кўпайтирилди.\nСуд томонидан “халқаро терроризм”га алоқадор деб топилганлар эндиликда умрбодга қамалиши мумкин.\nАлоқа операторлари ва Интернет провайдерлар – ФСБ назоратида\nИрина Яровая - В.Путиннинг ишонган одамларидан бири\nАлоқа операторлари ва “ахборот тарқатиш провайдерлари” Россияда абонентларнинг қўнғироқлар ёзуви, интернет-ёзишма, овоз, видео, сурат ва бошқа хабарларни олти ой давомида сақлашга мажбур этилди. Рус махфий хизматларига жуда қўл келган бу қонунга мувофиқ, у ёки бу телефон қўнғироғи ёки интернет хабари тўғрисидаги маълумот эса 3 йил серверларда сақланиши белгиланди.\nОператорлар эса оператив ходимларнинг биринчи талаби билан бу маълумотларни тақдим этишга мажбур. Яровая киритган янгиликлардан хабар топган мобил алоқа ва интернет тармоқлари операторлари аллақачон ҳукумат маъқуллаётган бу талабларнинг амалда бажаришнинг имкони йўқлигидан гапирмоқда.\nАлоқачилар бу қонунларнинг ҳаётга татбиқ этилиши давлат бюджетига миллиардлаб зарар келтириши мумкинлигидан огоҳлантирмоқда.\n“Яровая пакетида”, боз устига, интернет-мессенджерлардаги хабарларни шифрлаш тақиқланди. ФСБ талаблари бўйича зарурий хат, қўнғироқ аудиоси ёки хабарни тақдим эта олмаган алоқа воситачилари бир миллион рублгача жаримага тортилади.\nРоссияда “огоҳлик – давр талаби”....\nЭндиликда Россияда “жиноят тўғрисида хабар бермаган” одамлар ҳам янги – 205.6- моддаси асосида жиноий жавобгарликка тортилиши қонунда ўз аксини топди. “Яровая пакети” ўнлаб жиноятлар борасида фуқаролар тинимсиз хабар бериб туришлари шартлигини белгилаб қўйди: унда “халқаро террорчиликдан” “Россия яхлитлигига қарши қуролли исён” борасида айтиб ўтилган.\nБундан буён қонунда белгиланган жиноятларнинг содир этилганига гувоҳ бўлган шахс зудлик билан полиция бўлими ёки ФСБга етиб боришга улгурмай қолса, кейинги бир йилини қамоқда ўтказиши мумкин. Ёки 100 минг рублгача жаримага тортилиши мумкин.\n“Единая Россия” депутатлари ишлаб чиққан қонунлардан маълум бўлишича, Интернетда “террорчилик фаолиятига даъват” ва “террорчиликни мақуллаш” учун ҳам жавобгарлик кескин оширилади: бу қонун учун жазо 5 йилдан 7 йилгача узайтирилди.\n14 ёшдан – жиноий жавобгарлик\nРоссия Жиноят Кодексига “терроризм” масаласи бўйича жиноий жавобгарлик 14 ёшдан киритилиши белгиланди.\n“Яровая қонунлари”га кўра, 14 ёшга тўлган фуқаро эндиликда Жиноят Кодексининг бир қанча моддаси асосида жазобгарликка тортилиши мумкин.\nДума депутатлари иккинчи ва учинчи ўқишда Яровая киритган қонун лойиҳаларида яна бир қанча унданда даҳшатлироқ моддаларни олиб ташлашга мажбур бўлгани эътиборга молик.\nЯровая Россия фуқароларининг янги тоифаси – “мамлакатдан чиқиш тақиқланганлар”ни жорий қилмоқчи эди. Унга кўра, аниқ кўрсатилган моддаларда белгиланган жиноятлар учун Россияда судланаётган ёки жазо муддатини ўтаб бўлмаганлар мамлакатни тарк этиш ҳуқуқидан маҳрум бўлиши шарт бўлганди. Шунингдек, депутатлар террорчилик ва экстремизмда айбдор деб топилган шахс Конституцияга хилоф равишда Россия фуқаролигидан маҳрум этилиши мумкинлиги “Яровая пакети”нинг биринчи нусхасида кўрсатилганди.\nШунингдек, Дума бу қонун лойиҳаларидан хориж мамлакат армияси, ҳуқуқ-тартибот идораси ёки суд тизимига ишга ёлланган ҳамда Россия ҳукумати рухсатисиз халқаро ташкилотлар ишларига аралашган россияликлар ҳам фуқароликдан мосуво қилиниши тўғрисидаги моддаларни олиб ташлади.\n"Яровая қонунлари" 2018 йилнинг 1 июлидан кучга киради.\n“Яровая пакети” - танқид остида\nҲуқуқ ҳимоячилари ва юристлар “Яровая қонунлар тўплами”ни жиддий танқид остига олиб, бу қонунларнинг амалда террорчиликка қарши курашга ҳеч қандай алоқаси йўқ, деган фикр билдирмоқда. Уларнинг айтиши бўйича, Дума қабул қилган Яровая ва Озеров қонунлари Россия Конституциясининг қўпол тарзда бузилишидан бошқа нарса эмас.\n“Яровая пакети”Россияни тоталитар тузум томон етаклаётганини Озодликка гапириб берган “Яблоко” партиясининг Новосибирскдаги фаоли Светлана Каверзина бу ўзгартишлар репрессияларни кучайтириши мумкин, дейди:\n- Мамлакатимиз секин-аста катта телбалар уйига айланиб кетаётгани менда хавотир уйғотмоқда. Бу жинниликларга қараб, кулиб ўтириш қолаяпти: бунга қарши туришнинг иложи бўлмаяпти. Мен эндиликда битта суратни кўчириб қўйган одамни икки йилга қамоққа ташлашлари мумкинлигига ишончим комил. Давлат шу тариқа ўз фуқароларига хиёнат қилмоқда, деди сиёсий фаол.\nБу қонунга қарши Думада деярли бир ўзи қарши чиққан мухолифатчи депутат Дмитрий Гудков янги тартибга ўз муносабатини қуйидагича билдирди:\n- Сўнгги йилларда, афсуски, кўплаб жуда зарарли ва ҳатто жиноий қонун лойиҳалари қабул қилинди. Аммо буниси парламентимизнинг мамлакатни парчалашга олиб келтирувчи тамал тоши ҳисоблансин. Қонун лойиҳаси регламентга хилоф равишда яширин тарзда муҳокама этилди. Унинг муҳокамасига қатор қўмиталар иштирок этмади. Бунинг сабаби аён: улар қонунни тезда муҳокамадан ўтказиб, жамиятни факт олдига қўйиш эди, деди депутат Дмитрий Гудков.\nОзодлик Россиянинг турли минтақаларида "террорчилик" ва "экстремизмда" айбланиб жиноий жавобгарликка тортилган, қамалган ўзбек муҳожирлари билан боғлиқ кўплаб ҳодисаларни ёритган.\nБу моддалар бўйича айбланаётган ўзбек-тожик мигрантлари аксар ҳолларда қўйилаётган айбловлар Россия махфий хизматлари томонидан сохталаштирилаётганини иддао қилаётгани тўғрисида ҳам Озодлик хабар бериб келган.


16:11 16 Январ 2019\n10:42 04.06.2018 (Янгиланган 13:08 04.06.2018) Ҳавола олиш\nЎзбекистон Хитой ва Ҳиндистон давлатларининг етакчи компаниялари билан ҳамкорликда мотоцикл ишлаб чиқарувчи иккита завод ишга туширишни режалаштирмоқда.\nТОШКЕНТ, 4 июн. Ўзбекистон Хитой ва Ҳиндистон давлатларининг етакчи компаниялари билан ҳамкорликда мотоцикл ишлаб чиқарувчи иккита завод ишга туширишни режалаштирмоқда, деб хабар қилди Sputnik Ўзбекистон мухбири.\n“Наманган вилоятида Хитойнинг Lifan компанияси билан ҳамкорликда қўшма корхона ишга туширилади. Бу ерда скутер, мотоцикл ва уч ғилдиракли юк мотороллерлар ишлаб чиқарилади. Бу саноатимиз учун янги йўналишдир, олдин ҳеч қачон буларни ишлаб чиқариш билан шуғулланмаганмиз. Йил якунига қадар Норин механика заводида бу ишлаб чиқаришни йўлга қўйиш кўзда тутилмоқда”, — деб таъкидлади “Ўзавтосаноат” раҳбари Умиджон Саломов.\n“Навоий вилоятида яна бир Ҳиндистонда етакчи бўлган — Bajaj компанияси билан ишлаб чиқаришни йўлга қўйишни режалаштирмоқдамиз. Мотоцикл техникасини ишлаб чиқаришни ташкил қилиш бўйича музокаралар ўтказилмоқда”, — деб маълум қилди Салимов.\nЭслатиб ўтамиз, ўтган йил якунида “Ўзавтосаноат” ва Жанубий Кореанинг DK Group компаниясини билан мотоцикл ва уч ғилдиракли мотороллер ишлаб чиқариш бўйича битим имзоланган.\nLifan – Хитойнинг йирик компаниялардан бири ҳисобланади. У техника ишлаб чиқариш, автомобил, мотоцикл ва двигателларни сотиш ва экспорт қилишга ихтисослашган. Бугунги кунда ўзининг дилерлик марказлари орқали иш олиб боради, бутун дунё бўйлаб уларнинг сони 10 мингдан ошади. Lifan Motors 42 та давлатда дилерлик марказларини очган.\nBajaj — Ҳиндистонда мотоцикл ва тижорат транспортини ишлаб чиқирувчи компания ҳисобланади. Ушбу компания дунёда икки ва уч ғилдиракли транспорт воситаларини ишлаб чиқариш бўйича учинчи ўринда туради. Бу бренд Лотин Америка, Африка, Яқин Шарқ, Жанубий ва Жанубий-Шарқий Осиё ва Европада кенг тарқалган.\nЯнги номиналдаги банкнотнинг кўриниши, таснифи ва чиқарилиш санаси Марказий банк томонидан оммавий ахборот воситаларида эълон қилинади.\nДмитрий Песков баъзида Путиннинг биров ҳақида айтган сўзларидан "даҳшатга тушишини" маълум қилди.\nАйрим фойдаланувчилар бу “жуда яхши ва замонавий логотип” эканлигини билдирган. Бошқа фойдаланувчиларга маъқул бўлмаган.\n15:29Песков - Путин сўкиниши мумкинми деган саволга жавоб берди\n14:10Артемий Лебедев студияси Тошкентнинг янги логотипини тақдим этди\n13:37Гурланда ҳоким ёрдамчиси ва МТБ мутахассиси қўлга олинди\n13:12Ўтмишга саёҳат: 60 миллион йил тарихга эга ғордаги антиқа ресторан\n13:04Олма-Ота дунёнинг энг қулай шаҳарлари рейтингига киритилди\nТухум сурати Instagram᾽даги жаҳон рекордини янгилади


Forbes: Жорж Сороснинг собиқ ҳамкори Ўзбекистонга сармоя киритишни кўзламоқда\n29 ноябр 2021, Тошкент вақти: 05:39\nАмерикалик инвестор монополия ва юқори нархлар учун танқид қилинадиган “Uzbekistan Airways” ширкатига ҳам сармоя ётқизмоқчи эканини айтган.\nАмерикалик таниқли инвестор Жим Рожерс Ўзбекистонга сармоя ётқизишни режалаштирмоқда. Бу ҳақда Forbes нашри хабар берди.\n“Гарчи ҳали-ҳануз ғарбда яшайдиган одамлар учун номаълум бўлса-да, мен янги Ўзбекистоннинг катта мухлисиман”, деган Рожерс Forbes мухбири Кеннет Рапозага.\n“Илгари мамлакат диктатура ўлароқ бошқариларди, аммо янги ҳукумат нима қилаётганини биладиганга ўхшайди. Сўнгги бир неча йил ичида улар эришган ютуқлар таҳсинга лойиқ”, дея Рожерснинг сўзларидан иқтибос келтирмоқда Forbes нашри.\nРожерс Шавкат Мирзиёев ҳокимиятга келганидан сўнг пахта далаларида мажбурий меҳнатга барҳам берилгани, ҳануз давлатники бўлиб турган мулкларни хусусийлаштириш жараёни ҳамда суд тизимида ислоҳотлар бошланганини мисол ўлароқ келтирган.\nАйни пайтда мамлакат ичкариси ва ташқарисида бу ислоҳотларнинг қанчалик илгарилагани борасида саволлар кўп.\n“Иқтисодиёт ва ниҳоят очилди ва аминманки, халқаро инвесторлар мамлакатнинг ўсиш салоҳиятидан фойдаланиш учун ушбу имкониятдан фойдаланадилар”, деган Рожерс.\n“Мен улар ваъда қилган хусусийлаштириш режалари ва [фонд бозоридаги] бирламчи оммавий таклифларни диққат билан кузатиб бораман”, дея қўшимча қилган у.\nРожерс қишлоқ хўжалиги, металлургия ва энергетикага соҳаларига сармоя ётқизишни режалаштираётганини айтган.\nАйни дамда унда ҳали биронта Ўзбекистон ширкати акцияси йўқ.\n“Менимча, янги ҳукумат Ўзбекистоннинг глобал ва минтақавий таъминот занжиридаги мавқеъини оширишга ҳаракат қилмоқда”, деган Рожерс.\n“Улар ўзларининг мўл-кўл табиий газ захираларидан хомашё сифатида фойдаланиб, маҳаллий нефт-кимё саноатига сармоя киритмоқдалар ва келажакда рақобатбардошлиги ошадиган совет пахтачилигини ислоҳ қилишни бошлаганлар”, деган у.\nХитойнинг уйғурларга қарши репрессиялари боис Шинжон пахта саноатига қарши жорий қилинган чекловлар фонида ўзбек пахтаси бозори чаққон бўлиши мумкин, чунки Хитой пахтасидан воз кечаётган харидорлар ўзбек “оқ олтинига” қизиқа бошлаган.\n“(Ўзбекистоннинг пахта саноати) зарур технологияларни олиб келадиган ва тобора ўсиб бораётган тўғридан-тўғри хорижий инвестициялар ёрдамида қўшимча қиймати баланд тўқимачилик саноатига айланиши мумкин”, деган Рожерс.\nForbes мақоласига кўра, биржа бозори анча ривожланган Қозоғистондан фарқли ўлароқ, Ўзбекистонда инфратузилма, табиий бойликлар ҳамда ишлаб чиқариш каби анъанавий секторлар сармоя жалб қилишини кутиш мумкин.\nРожерс Ўзбекистонда туризм соҳасига ҳамда меҳмонхоналарга сармоя ётқизиш ниятида эканини айтган. Шунингдек, инвестор “Uzbekistan Airways” ширкатига ҳам сармоя ётқизмоқчи эканини билдирган.\nЎзбекистон ҳукумати хусусийлаштиришни режалаштираётган ширкатлар орасида “Uzbekistan Airways”дан ташқари “Узметкомбинат”, Олмалиқ кон-металлургия комбинати, Навоий кон-металлургия комбинати каби корхоналар бор.\nЎзбекистонлик мустақил иқтисодчи ва тадбиркор Абдулла Абдуқодиров америкалик миллиардер ва филантроп Жорж Сороснинг собиқ ҳамкори бўлган Рожерснинг Ўзбекистонга қизиқишини "яхши янгилик" дея баҳолайди.\nУнинг Озодликка айтишича, Жим Рожерс — "ўзгача тақдир ва қарашлар эгаси".\n"У фонд бозорида катта сармоя орттирган инвестор бўлишибилан бирга, ёзувчи ҳамдир. Камина қалам аҳлини ҳамиша — 50-100 йил илгарилаб фикрловчи гуманист, деб биламан. Ўзбекистонда истиқомат қилувчи тадбиркор ўлароқ, иқтисодиётимиз амалда нимаси билан кучлилигини, унинг салоҳиятини, сиёсий ирода бўлган ва иқтисодий фаоллик рағбатлантирилган тақдирда қандай реал натижага эришиш мумкинлигини етарли даражада тасаввур эта оламан".\nАбдулла Абдуқодировнинг сўзларига кўра, Ўзбекистонга Рожерсга ўхшаган инвесторлар келишини олқишлаш мумкин.\n"Умид қиламизки, Россия ва оффшор давлатларнинг анъанавий инвесторларига айнан шулар рақобатчи бўлади. Яна умидимиз шуки, улар ҳеч кимга ишлар ҳаракатлардан фарқли бўлишига йўл қўйишмайди. Агар шундай бўлса, улар ортларига буриладилару мамлакатни тарк этадилар.\nБошқа томондан кўрилса, Жим Рожерснинг доимий шериги Соросдир, бинобарин, Ўзбекистоннинг инвестиция имкониятларини ўрганиш икковининг қўшма қарори бўлса, ажаб эмас".\nТаҳлилчилар Мирзиёев ҳокимиятга келгач, Ўзбекистонда валюта бозори либераллаштирилгани, савдо-сотиқдаги айрим тўсиқлар олиб ташлангани ва ҳукумат хорижий давлатларда мамлакатнинг сармоя потенциалини тарғиб қилаётганини ижобий қадамлар сифатида қайд этишади.\nАйни пайтда давлатнинг иқтисодиётдаги улуши катталигича қолаётгани, тендерларнинг шаффоф эмаслиги, суд тизими мустақиллигининг таъминланмагани ва коррупция хорижий инвестициялар йўлидаги жиддий тўсиқлар сифатида кўрилади.\nЎтган ой Озодлик Ўзбекистондаги Coca-Cola қўшма корхонасидаги давлат улушини сотиш бўйича расман очиқ, аммо ўта махфий тендер ҳақидаги суриштирувини эълон қилган эди.\nТендер иштирокчилари рўйхатида президент Мирзиёевнинг кенжа куёви Отабек Умаровга алоқадор компанияларни ҳам ўз ичига олган «Ўзбек-Уммон инвестиция фонди» (Uzbek-Oman Investment Company) ҳам бор.\nШу йилнинг 30 март куни Давлат активларини бошқариш агентлиги тендернинг биринчи босқичи якунланганини эълон қилган, бироқ иштирокчиларнинг исмлари ёки сони тўғрисида ҳеч қандай маълумот берилмаган.\nДунёда коррупция даражасини ўрганувчи Transparency International ташкилоти ўзининг 2020 йилги ҳисоботида Ўзбекистонни 168 давлатдан 146-ўринга қўйган. Бу 2016 йилдаги индексдан (153) 7 поғона баланд.\nАйни пайтда ташкилот Ўзбекистон, Тожикистон ва Туркманистон билан бирга Шарқий Европа ва Марказий Осиё минтақасида коррупцияга қарши кураш бўйича энг орқада қолаётган давлатлардан бири эканини қайд этган.\nTransparency International ҳисоботида айтилишича, коронавирус пандемияси билан боғлиқ вазият минтақанинг авторитар давлатларида коррупция муаммосининг янада чуқурлашишига олиб келган.